title: Rolla (Missouri)

text: Kaupunki on myös Missourin yliopiston keskuspaikkoja, vaikka yliopistolla onkin kampukset myös Kansas Cityssä ja Saint Louisissa ja direktoraatti Columbiassa. Aiemmin Rollan yliopiston nimi oli Missouri School of Mines and Metallurgy, Missourin kaivos- ja metallurgiakoulu.


title: Rolla (Missouri)

text: Kaupungin asukkaissa on selkeä miesenemmistö: vudoen 2017 tilastojen mukaan naisten osuus asukkaista oli 44,2 prosenttia. Väestötilastointi osoitti vuonna 2017 valkoisten osuudeksi 84,7 prosenttia, aasialaisperäisten 7,4 prosenttia ja afroamerikkalaisten 5,1 prosenttia. Alle 18-vuotiaita oli 20,2 prosenttia. Yhdysvaltain köyhyysrajan alittavia oli 28,9 prosenttia.


title: Rolla

text: Rolla voi tarkoittaa ainakin seuraavia:


title: Myrrysmies

text: Myrrysmies merkitsee useita asioita. Se voi olla:


title: Budweiser

text: Budweiser (usein lyhyesti kutsuttu nimellä Bud) on yhdysvaltalaisen Anheuser-Busch -panimon olutmerkki. Budweiser on vaalea, kevyt ja hiilihappoinen lager-olut, jota valmistetaan massatuotantona. Kansainvälisistä oluista Budweiseria pidetään yhtenä maultaan kevyimmistä. Budweiserin kevyempi versio on nimeltään Bud Light.


title: Budweiser

text: Nimi ”Budweiser” on tšekkiläisen kaupungin České Budějovicen saksankielisestä nimestä Budweis johdettu adjektiivi; kaupungin asukkaiden enemmistö oli pitkään saksankielistä. Nimi siis viittaa budweisilaiseen/budějovicelaiseen olueen, joka oli jo keskiajalla hyvin tunnettua. Kansainvälisillä markkinoilla Anheuser-Buschilla on ollut joissakin maissa ongelmia tšekkiläisen budějovicelaisen Budweiser Budvar -oluen kanssa. Maissa, joissa tšekkiolut on saanut oikeuden nimeen Budweiserista, käytetään nimeä ”Bud” tai ”Anheuser-Busch B” (Saksa). Suomessa saadaan KHO:n päätöksen mukaan myydä molempia, mutta vain amerikkalaisesta versiosta käytetään nimeä Budweiser, kun taas tšekkiläinen on Budějovický Budvar.


title: Intomies

text: Intomies eli myrrysmies on erään tyyppinen suomalainen velho ja tietäjä, joka on innoissaan ja raivon vallassa loitsiessaan. "Myrrys" tarkoittaa jotakuinkin myräkkää ja meteliä. Ollessaan innoissaan intomies on "haltioissaan", eli uskoo, että haltiat vaikuttavat hänen tilaansa.


title: Intomies

text: Intomies on usein silmittömän raivon vallassa. Hän ei välttämättä tunne kipua, vaan saattaa nostaa kuuman kiven kiukaalta tai käsitellä teräaseita terästä pitäen. Hän voi huutaa eläinten lailla, polkea jalkaa ja riehua. Katse voi olla raivokas ja mielipuolinen. Erään intomiehen kerrotaan ottaneen kirveen ja alkaneen lyödä sillä ilmaa uskoen lyövänsä pahaa henkeä. Saman intomiehen katsetta on kuvattu täysin poissa olevaksi.


title: Intomies

text: Intomiehen tila on ilmeisesti jonkinlainen transsi, jonka hän saavuttaa itsesuggestion avulla. Intomiehiä on verrattu berserkkeihin, muinaisskandinaavisiin raivotilassa taistelleisiin sotureihin. Berserkkien arvellaan saavuttaneen raivotilansa jokseenkin intomiesten tapaan.


title: Intomies

text: Kun eräältä intomieheltä kysyttiin, miten hän voi paljain käsin nostaa kuuman kiven kiukaalta, hän vastasi: ”Tuli ei polta tuttuansa”.


title: Intomies

text: Presidentti Kekkosen elämäkerran kirjoittaja, tutkija Juhani Suomi, nimesi elämäkertasarjan ensimmäisen teoksen nimellä Myrrysmies. Hän sanoo selitysosassa tarkoittavansa kirjan nimellä sitä ""intomiesmäistä"" peräksiantamatonta otetta, jolla nuori kainuulaismies kohosi nopeasti politiikassa uransa alkuvaiheessa.


title: Elminster

text: Elminster Aumar on Ed Greenwoodin luoma fiktiivinen hahmo. Elminster on voimakas velho ja Forgotten Realms -roolipelimaailman tunnetuimpia hahmoja. Elminster esiintyy useissa Greenwoodin kirjoittamissa kirjoissa sekä Baldur's Gate tietokonepelissä.


title: Ais

text: Ais tai ays oli pieni intiaaniheimo, joka asutti Etelä-Floridan itärannikkoa. Heidän alkuperästään ja kielestään tiedetään hyvin vähän. Vuonna 1650 heitä oli noin 1 000 henkeä. Heimo kuoli sukupuuttoon 1720-luvulla. Heimo ei viljellyt maata, vaan söi enimmäkseen kalaa.


title: Ais

text: Havaintoja heimon ulkonäöstä, ruokavaliosta ja elintavoista 1600-luvun lopussa on saatu muun muassa Jonathan Dickinsonin kirjasta "Journal". Haaksirikon kärsinyt Dickinson vietti useita viikkoja heimon keskuudessa vuonna 1696. Heimolla oli tuohon aikaan yhteyksiä eurooppalaisiin, ja jotkut heistä osasivat hieman espanjaa. Haaksirikkoutuneista laivoista he olivat saaneet paljon eurooppalaisia esineitä.


title: Jacques Marquette

text: Kirkkoisä Jacques Marquette (10. kesäkuuta 1637 – 18. toukokuuta 1675) oli ranskalainen lähetyssaarnaaja ja tutkimusmatkailija. Hän syntyi Ranskan Laonissa ja ryhtyi 17-vuotiaana Ignatius Loyolaa seuraten jesuiitaksi. Hän teki ensin käännytystyötä kotimaassaan, mutta hänet kutsuttiin vuonna 1666 Quebeciin käännyttämään Amerikan intiaaneja katolisuuteen.


title: Jacques Marquette

text: Marquette opiskeli ja opetti Ranskan jesuiittacollegeissa noin 12 vuoden ajan ennen kuin hänen esimiehensä määräsivät hänet vuonna 1666 matkustamaan Pohjois-Amerikkaan ja toimimaan lähetyssaarnaajana Amerikan alkuperäisasukkaille. Hän matkusti Quebeciin, Kanadaan, ja osoitti käännytystyön ohessa halukkuutensa oppia intiaanien kieliä. Marquette oppi keskustelemaan sujuvasti kuudella eri intiaanimurteella ja hänestä tuli huronien irokeesimurteen erikoistuntija.


title: Jacques Marquette

text: Suurten järvien itäpuolella riehuneet majavasodat ajoivat idän heimoja länteen ja Marquette sai nopeasti huomata olevansa keskellä sotaa pakenevia intiaaniryhmiä. Vuonna 1668 hänet lähetettiin Quebecista Sault St. Marieen Michilimackinasiin, joka oli vastavalmistunut lähetysasema Suurten järvien länsipuolella. Paikasta tuli samalla nykyisen Michiganin ensimmäinen eurooppalainen asutuskeskus. Saapuessaan lähetysasemalle Marquette löysi puisen kappelin ja itseään varten rakennetun pienen mökin.


title: Jacques Marquette

text: Sault St. Mariessa Marquette tutustui ranskalaiseen turkiskauppiaaseen Louis Jollietiin, joka suunnitteli tutkimusmatkaa länteen. Marquette oli kiinnostunut Jollietin suunnitelmasta, mutta ei voinut lähteä mukaan, sillä hänellä oli edessään monivuotinen oppiaika lähetysasemilla. Syksyllä 1669 Marquette joutui matkustamaan Chequamegoniin, joka oli Yläjärven lounaisrannalla Wisconsinissa. Hänen määränpäänään oli Claude-Jean Allouezin vuonna 1665 perustama St. Espritin lähetysasema. Paikan ympärille majoittuneet irokeesisotien pakolaiset huronit ja ottawat eivät kuitenkaan osoittaneet erityistä kiinnostusta kristinuskoa kohtaan. Ainoana ranskalaisena intiaanien joukossa Marquette tunsi itsensä yksinäiseksi. Paikalla vierailleet illinoisien liittokunnan intiaanit opettivat hänelle omaa kieltään, ja kieliopintojensa ohella Marquette lähetti hengellisiä viestejä ja kuvia lännempänä asuville asuville siouxeille.


title: Jacques Marquette

text: Vietettyään St. Espritissä talven 1669–1670 Marquette palasi kesäksi Sault St. Marieen. Kun hän seuraavaksi talveksi palasi St. Espritiin, lähetysaseman ympärillä asuneet huronit ja ottawat olivat riitaantuneet läntisten siouxien kanssa. Marquette katsoi, ettei paikka ollut enää turvallinen lähetysasemalle, ja johdatti huronit ja ottawat takaisin Michilimackinaciin.


title: Jacques Marquette

text:
Marquette ei palannut Sault St. Marieen, vaan perusti Mackinasin salmeen Michiganjärven ja Huronjärven yhtymäkohtaan Saint Ignatiuksen lähetysaseman. Aseman toisella puolella asuivat huronit, toisella ottawat. Vesistöjen runsas kalakanta ja hyvin maissinviljelyyn soveltuva maaperä tekivät paikasta suositun. Ottawat avasivat kanoottiliikenteeseen perustuvat kauppayhteytensä ja myivät tuohikanootteja ranskalaisille kauppiaille, joita saapui suurin joukoin alueelle kaupankäyntiin.
Toukokuussa 1673 Marquette osallistui kanadalaisen Louis Jollietin vetämään tutkimusretkeen Mississippijoelle. Heillä oli mukanaan kaksi kanoottia ja viisi avustajaa. Retkikunta lähti Michiganjärveltä ja meloi Mississippijokea alavirtaan aina nykyisen Arkansas’n seudulle asti saavuttamatta kuitenkaan joen suistoa.


title: Jacques Marquette

text: Retkikunta palasi takaisin Michiganjärvelle, nykyisen Chicagon kohdalle. Jollietin jatkaessa matkaansa Kanadaan välittämään uutista tutkimusretkesta, Marquette jäi Green Baylle. Vuonna 1674 hän ryhtyi perustamaan lähetysasemaa Illinoisin keskuuteen. Kylmän talven aikana hän ja kaksi hänen kumppaniaan leiriytyivät lähellä Chicagon nykyistä sijaintipaikkaa. Näin heistä tuli ensimmäisiä eurooppalaisia, jotka asuivat siellä. Keväällä Marquette tavoitti illinoisit, mutta punatauti esti häntä perustamasta lähetysasemaansa.


title: Jacques Marquette

text: Marquette kuoli 18. toukokuuta 1675 matkalla St. Ignaceen.


title: Jacques Marquette

text: Marquettelle on annettu tunnustusta hänen aikaansaannoksistaan nimeämällä hänen mukaansa monia kaupunkeja, puistoja ja maantieteellisiä paikkoja. Tällaisia ovat muun muassa Marquetten yliopisto Milwaukeessa, Wisconsinissa. Hänen kunniakseen on myös pystytetty useita patsaita kuten Quebecin parlamenttitalossa, Prairie du Chienin postitalossa, ja Ranskan Laonissa, hänen synnyinpaikassaan.


title: Irti Elämästä

text: Irti Elämästä on vuonna 1997 perustettu, mutta sittemmin aktiivisen toiminnan lopettanut suomalainen yhdistys, joka ilmoitti tehtäväkseen ”tylsyyden, epäviileyden ja nörttiyden edistämisen”. Yhdistykseen kuului parhaimmillaan yli 200 jäsentä ympäri Suomea. Jäsenet tapasivat toisiaan miiteissä, kaksi kertaa vuodessa järjestetyissä kokouksissa sekä yhdistyksen IRC-kanavalla #irtie.


title: Irti Elämästä

text: Vuoden 1999 syyskokouksen jälkeen yhdistyksen hallitus päätti erottaa kaikki jäsenet hallitusta lukuun ottamatta. Samalla yhdistyksen nimeksi vaihdettiin Kansandemokraattinen Irti Elämästä -yhdistys. Seuraavana vuonna nimi kuitenkin vaihdettiin takaisin Irti Elämästä -yhdistykseksi. Yhdistys on yhä olemassa, mutta sillä ei tiettävästi ole ollut toimintaa useampaan vuoteen. Monet Irti Elämästä -yhdistyksen entisistä jäsenistä olivat perustamassa getnolife-yhdistystä loppuvuodesta 1999.


title: Irti Elämästä

text: Yhdistystä kohtaan heräsi hieman laajempaa kiinnostusta, kun sen perustaja Ismo Kiesiläinen kirjoitti Helsingin Sanomien yleisönosastolle elokuussa 1997 käyttäen yhdistyksen nimeä. Irti Elämästä -yhdistys oli mukana monenlaisissa tempauksissa. Ensimmäinen ”nörtti-isku” järjestettiin 2. toukokuuta 1998. Yhdistyksen jäsenet veivät nörttiasuun puetun mallinuken Kaivopuistoon ja Helsingin Sanomat julkaisi aiheesta pienen jutun. Toinen ”nörtti-isku” järjestettiin 16. tammikuuta 1999 Helsingin päärautatieasemalla. Tässä iskussa irkattiin aseman matkatavaroiden säilytyskoppien sisältä ja se keräsi laajalti julkisuutta eri medioissa päätyen esimerkiksi Ruben Stillerin talkshow’hun. Pian yhdistyksen edustajia kutsuttiin lehtiin, televisioon ja radioon puhumaan erilaisista tietokoneisiin ja nörttiyteen liittyvistä asioista. Yhdistys oli mukana myös TV-kanava Nelosen Nettinite-tapahtumassa 7.–8. toukokuuta 1998 sekä Assembly-tapahtumassa vuosina 1998 ja 1999.


title: Irti Elämästä

text: Vuonna 2009 Ylioppilaslehti haastatteli Ismo Kiesiläistä, joka pohti haastattelussa yhdistyksen saamaa mediahuomiota seuraavasti: "”Mediahuomiota on tosiaan vaikea ymmärtää tästä päivästä käsin. Nörtit olivat mystisiä, shamaanimaisia hahmoja, jotka hallitsivat hieman pelottavia tietokoneita ja rikastuivat niiden avulla. Se, että joku keskustelisi tietokoneen avulla, oli kummallista. Olen ajatellut näyttää niitä uutispätkiä nuorille, mutten tiedä miten selittäisin, miksi se oli uutinen. Nykyisin on aika erikoinen nuori, jos ei käytä nettiä keskusteluun kavereiden kanssa. Ja siitä on vain kymmenen vuotta aikaa”"


title: Betty Grable

text: Elizabeth Ruth ”Betty” Grable () oli yhdysvaltalainen näyttelijä, laulaja, malli, tanssija ja seksisymboli. Häntä pidetään ensimmäisenä ja alkuperäisenä pin-up-tyttönä ja amerikkalaisena ikonina.


title: Betty Grable

text: Grable sai uransa aikana lempinimet ”The Girl With the Million Dollar Legs” huomattavista sääristään; 20th Century Fox oli vakuuttanut Grablen jalat vakuutusyhtiö Lloyd’s of Londonissä 1,25 miljoonan dollarin summalla; ja ”The Pin-Up Girl”, sillä hän on yksi kuuluisimpia pin-up-tyttöjä. Hänen uimapuvussa poseeraamansa pin-up-kuva levisi ympäri Eurooppaa vaikuttaen monien arvioiden mukaan liittoutuneiden taistelutahtoon.


title: Betty Grable

text: Grable aloitti elokuvauransa 12-vuotiaana. Hän näytteli monien elokuvien sivurooleissa 1930-luvulla. Hänen kulta-aikaansa oli 1940-luku, jolloin hänestä tuli ”kassamagneettikuningatar”. Grable lopetti elokuvauransa vuonna 1955, jonka jälkeen hän loi uraa televisiossa ja teatterissa kuolemaansa vuonna 1973 asti.


title: Betty Grable

text: Betty Grable oli naimisissa kaksi kertaa, ja hänellä on toisesta avioliitosta kaksi tytärtä.


title: Betty Grable

text: Elizabeth Ruth Grable syntyi 18. joulukuuta 1916 Saint Louisissa, Missourissa. Hänen vanhempansa olivat John Conn (1883–1954) ja Lillian Rose Grable (omaa sukua Hofmann, 1889–1964). Elizabeth Ruth, jota jo lapsuudessa kutsuttiin lempinimellä ”Betty”, oli nuorin kolmesta lapsesta. Bettyn kaksi vanhempaa sisarusta olivat Marjorie (1909–1980) ja John Karl (tai kirjoitusmuoto Carl, 1914–1916), joka kuoli jo varhaislapsuudessa. Useimmat Grablen sukujuuret olivat Amerikasta, mutta kaukaisimmat olivat myös hollantilaisia, iiriläisiä, saksalaisia ja englantilaisia.


title: Betty Grable

text: Grable aloitti kolmivuotiaana Clark’s Dancing Schoolin ja kävi Mary Institute and St. Louis Country Day Schoolia asuessaan vielä Saint Louisissa. Tanssin lisäksi Grable kävi laulu- ja saksofonitunneilla.


title: Betty Grable

text: Kaliforniassa vietetyn perheloman jälkeen vuonna 1929 Lillian päätti muuttaa osavaltioon tyttärensä kanssa. Motiivina oli pyrkimys saada Betty elokuviin ja lopulta eri studioihin. Betty jatkoi koulunkäyntiä Hollywood Professional Schoolissa, otti tanssitunteja Ernest Blecher -akatemiassa ja oli valmennuksessa Albertina Rosch Schoolissa. Ensimmäisessä elokuvassaan "Onnellisia päiviä" (1929), jonka ohjasi Benjamin Stoloff, Betty oli vasta 12-vuotias, mutta hänet oli maskeerattu tummaihoiseksi kuorotytöksi, eikä hänen oikeaa ikäänsä voitu päätellä. Seuraavaan elokuvaan Lillian yritti saada häntä väärennetyllä henkilöllisyystodistuksella, jonka mukaan Betty oli 15-vuotias, mutta he jäivät kiinni. Kuitenkin jo vuonna 1930 Betty sai suuren roolin musikaalikomediassa "Hääkellot", jonka pääosassa on Eddie Cantor. Samalla hänestä tuli yksi ensimmäisistä "The Goldwyn Girlseistä", joka oli tuottaja Samuel Goldwynin luoma tanssijakokoonpano.


title: Betty Grable

text: Grable teki tasaisen runsaasti sivurooleja elokuvissa koko 1930-luvun, kuten musiikkikomedioissa "Härkätaistelija" (1932), "Purjehdus paratiisiin" (1933), Fred Astairen ja Ginger Rogersin tähdittämässä "Continental – hupainen avioero" (1934) ja komediassa "Mustanlesken murhat" (1935). Grable pääsi vuonna 1937 20th Century Foxin listoille. Hän sai jo samana vuonna naispääosan musikaalista "This Way Please", jonka ohjasi Robert Florey.


title: Betty Grable

text:
Grable esiintyi 1930-luvun loppupuolella vielä muutamassa elokuvassa, kuten tärkeissä rooleissa komedioissa "College Swing" (1938), jonka ohjasi Raoul Walsh ja "Give Me a Sailor" (1938), joista hän ei saanut paljonkaan huomiota. Hän alkoi jo ajatella, että oli epäonnistunut urassaan. Grablen ura lähti nousuun komedian "Miljoonan dollarin sääret" ansiosta, joka ilmestyi heinäkuussa 1939 ja jossa hän näytteli ensimmäisen aviomiehensä Jackie Cooganin kanssa. Musiikkikomedian "Man About Town" (1939) kuvausten aikana Grablen terveydentila oli romahtanut ja hänet kiidätettiin sairaalaan umpilisäkkeen tulehduksen takia. "Miljoonan dollarin sääret" -elokuvan jälkeen Grable näytteli Alice Bartonia Broadway-musikaalihittissä "DuBarry Was a Lady", joka sai ensi-iltansa 6. joulukuuta 1939. Roolista Grable sai myöhemmin samana vuonna huomiota nousevana tähtenä. Näytelmä suljettiin 12. joulukuuta 1940 408 näytöksen jälkeen. "DuBarry Was a Ladystä" tehtiin vuonna 1943 elokuvaversio, jossa pääosassa on Lucille Ball.
Vuonna 1940 Grable sai sopimuksen 20th Century Foxin kanssa. Samana vuonna hän sai Glenda Crawfordin pääroolin romanttisesta musiikkikomediasta "Tanssi, senorita", jossa näyttelivät myös Don Ameche ja Carmen Miranda. Elokuva oli menestys ja sai erinomaiset arvostelut sekä teki Grablesta suuren tähden. Elokuva oli myös kolmen Oscarin ehdokkaana. Seuraavassa elokuvassaan "Kadun sävelmä" (1940) Grable näytteli Alice Fayen kanssa, ja naisista tuli elinikäiset ystävät. "Kadun sävelmä" voitti parhaan musiikin Oscarin vuonna 1941. "Kadun sävelmän" jälkeen Grablen uralla seurasi tauko. Hän matkusti Chicagoon viikoksi kirjailija ja viihdyttäjä Ken Murrayn kanssa tutustuakseen Chicago Theateriin. Matkalla oli mukana myös Victor Mature, jonka kanssa Grable on seurustellutkin. He myös näyttelivät yhdessä film noir -elokuvassa "Silmukka kiristyy" vuonna 1941. Yhdessä he menivät College Inniin kuuntelemaan Dick Haymesia, joka myös esitteli Grablen tulevalle aviomiehelleen Harry Jamesille, joka oli kuuluisa orkesterinjohtaja ja jazztrumpetisti. Kaivatun tauon jälkeen Grable palasi takaisin Hollywoodiin ja alkoi kuvata seuraavaa elokuvaansa "Kesäloma Miamissa", jossa hänen vastanäyttelijänään oli toisen kerran Don Ameche sekä Robert Cummings.


title: Betty Grable

text:
Seuraavina vuosina Betty Grable näytteli useissa suurissa menestyselokuvissa: Tyrone Powerin kanssa toimintaelokuvassa "Meidän lentäjien kesken" (1941), joka sai Oscar-ehdokkuuden, Victor Maturen kanssa musikaalikomediassa "Etelämeren laulu" (1942), musikaalikomediassa "Tivolin kaunotar" (1943), joka on yksi Grablen suurimmista hittielokuvista ja joka sai Oscar-ehdokkuuden, sekä elokuvassa "Pin up -tyttö" (1944), jonka jälkeen Grable vetäytyi elokuvista seitsemäksi kuukaudeksi äitiyslomalle. Vuonna 1945 Grable teki June Haverin kanssa elämäkerrallisen musikaalidraaman "Dolly-sisarukset" (1945), joka sai Oscar-ehdokkuuden. Vuonna 1947 ensi-iltaan tuli suosituin Betty Crable-elokuva, musikaali "Kevytmielinen äitini" (1947), jossa hänen vastanäyttelijänään oli Dan Dailey. Grable on myös maininnut Daileyn suosikkikollegakseen. "Kevytmielinen äitini" oli ehdokkaana kolmeen Oscariin, joista se voitti yhden. Grablelta ilmestyi seuraavana vuonna fantasiakomedia "Kärpännahkaviitta" (1948), jossa hänen vastanäyttelijänään oli Douglas Fairbanks Jr. Elokuva oli myös Oscar-ehdokkaana.
Grable on novellin "Betty Grable and the House with the Iron Shutters" ihannoitu sankaritar, jonka teki kirjailija Kathryn Heisenfelt ja julkaisi Whitman Publishing Company vuonna 1943. Vaikka novellissa sankaritar samaistuu kuuluisaan näyttelijättäreen, tarinat ovat kuitenkin täysin keksittyjä. Kirja on mitä ilmeisimmin nuorisolle suunnattu novelli ja muistuttaa Paula Drew’n seikkailuja "Neiti Etsivä" -kirjoissa. Se on osa 16 kirjan kokoelmaa, jotka julkaistiin vuosien 1941–1947 välillä. Kaikissa kirjoissa Grable on päähenkilö ja sankaritar.


title: Betty Grable

text: Vuonna 1947 Grable oli vuoden parhaiten palkattu tähti Amerikassa; hän ansaitsi noin 300 000 dollaria vuodessa. Grablen suurimpana pin-up-kilpailijana pidetään Rita Hayworthia, vaikka Grable oli kiistaton pää-pin-up-tyttö amerikkalaisille sotilaille.


title: Betty Grable

text: Grable palasi yhteistyöhön Victor Maturen kanssa Oscar-ehdokkaana olleessa musikaalissa "Chicagon Venus" vuonna 1950, joka oli uudelleenfilmatisointi Grablen omasta elokuvasta "Tivolin kaunotar" (1943). Dan Daileyn kanssa Grable palasi valkokankaille musiikkidraamassa "Sinitaivas" (1950), jossa näyttelivät myös Jane Wyatt ja Mitzi Gaynor, sekä musikaalissa "Seikkailu Tokiossa" (1951). Studiopäällikkö Darryl F. Zanuck lainasi tähteään kalliisiin Technicolor-elokuviin ja piti hänet kiireessä; Grable teki lähes 25 musikaalia ja komediaa 13 vuodessa. Viimeinen Foxille tehty suurmenestyselokuva sekä viimeinen pääosa oli komedia "Kuinka miljonääri naidaan" vuodelta 1953, jossa näyttelivät myös aikansa tähti Marilyn Monroe sekä Lauren Bacall. Grablen myöhempi ura oli huomattavaa taistelua studiopomojen kanssa. Kerran erään riidan keskellä Zanuckin kanssa Grable repi palasiksi sopimuksensa ja ryntäsi ulos Zanuckin toimistosta. Vuonna 1953 Zanuck oli huolitellut Monroen syrjäyttämään Grablen Foxin vakinnaiselta seksisymbolin paikalta. Grablen ja Monroen välillä ei kuitenkaan tiedetä olleen koskaan kilpailua.


title: Betty Grable

text:
"Kuinka miljonääri naidaan" -elokuvan kulisseissa Grable sanoi Monroelle kuuluisan lauseensa:
Heistä tuli kuvauksien aikana ystävät. Samoihin aikoihin Grable menetti isänsä Conn Grablen vuonna 1954, joka kuoli 71-vuotiaana.


title: Betty Grable

text: "Kuinka miljonääri naidaan" -elokuvan jälkeen Grable näytteli viimeisessä musikaalissaan "Kahteen rakastunut", jossa hän esiintyi Jack Lemmonin kanssa. "Kahteen rakastunut" oli myös Grablen toiseksi viimeinen elokuva. Hänen viimeiseksi elokuvakseen jäi komedia "Vaalea viettelys" vuodelta 1955, jossa hän näytteli jälleen Robert Cummingsin kanssa. Marilyn Monroe oli aiemmin hylännyt "Vaalean viettelyksen" kun sitä oli tarjottu hänelle, sillä hän etsi dramaattisia ja haastavia rooleja yrittäen laajentaa skaalaansa. Sen jälkeen roolia tarjottiin Grablelle ja tämä hyväksyi sen sanoen: “Yes, for a price.” (suom. ”Kyllä, hinnasta”), vaikka ei halunnutkaan tehdä kyseistä elokuvaa. Grable ei pitänyt elokuvasta, eikä "Vaalea viettelys" saanut kriitikoiltakaan paljon huomiota. Hänen loistokas Hollywood-uransa oli jo päättymässä.


title: Betty Grable

text:
"Vaalean viettelyksen" jälkeen Grable toivoi varmistavansa vielä neiti Adelaiden roolin "Enkeleitä Broadwaylla" -musikaalin elokuvaversiossa, joka tuli ensi-iltaan vuonna 1956. Kun tuottaja Samuel Goldwyn sai tietää, että Grable sivuutti tapaamisen hänen kanssaan koiran sairastumisen takia, Goldwyn oli suuttunut ja poisti Grablen rooliharkinnasta. Osa annettiin lopulta Vivian Blainelle, joka oli tehnyt musikaalin alkuperäisen roolin Broadwaylla.
Grable oli uransa loppuvaiheessa stressaantunut ja tähteyteen kyllästynyt ja poistui elokuvamaailmasta kokonaan. Hän siirtyi Las Vegasiin television pariin, näytteli Broadwaylla ja esiintyi yökerhoissa 1950-luvun lopulla. Hän esiintyi televisiossa vuosina 1954–1973 sarjoissa "Shower of Stars", "Ford Star Jubilee", "Andy Williams Show", "The Lucy-Desi Comedy Hour" ja "What’s My Line?".


title: Betty Grable

text: Joulukuussa 1962 Grable ja hänen suosikkikollegansa Dan Dailey avasivat Dunes Hotelissa teatterituotannon "Enkeleitä Broadwaylla". Se kesti aina kesään 1963 asti. Grablen Lillian-äiti kuoli vuonna 1964 75-vuotiaana.


title: Betty Grable

text: Tammikuussa vuonna 1964 Grable aloitti "Hello, Dolly!"-kiertueen, joka avattiin Chattanoogassa, Tennesseessä. Esityksiä pidettiin useissa kaupungeissa ja viimeiseksi näytelmää esitettiin Las Vegasissa. Musikaali esitettiin Rivera Hotelissa ensimmäisen kerran 23. joulukuuta. Näytelmä suljettiin Riverassa syksyllä 1966. Sen jälkeen sitä esitettiin Chicagossa Schubert Theatressa kahden kuukauden ajan. Musikaali suljettiin kokonaan 12. kesäkuuta vuonna 1967. Grable korvasi kesäkuussa 1967 Martha Rayen Broadwayn "Hello, Dollyssa" ja pysyi roolissaan marraskuuhun 1967 asti. Elokuussa vuonna 1968 Grable näytteli Billie Dawnia "Born Yesterday" -tuotannossa. Tätä näytelmää esitettiin kaksi viikkoa Chicagossa ja Houstonissa.


title: Betty Grable

text: Vuonna 1969 Grable sai roolin, josta hän oli innoissaan: "Belle Starr", joka avattiin Skotlannissa ja jota esitettiin myös Lontoossa. Näytelmä oli synkkä epäonnistuminen ja se suljettiin 16 esityksen jälkeen. Kriitikot pitivät näytelmää sivistymättömänä. Palattuaan Yhdysvaltoihin Grable kiersi jälleen "Born Yesterday" -tuotannossa. Se avattiin Illinoisissa vuoden 1969 lopulla ja kesti puolitoista vuotta, vuoteen 1971 asti.


title: Betty Grable

text: Vuonna 1972 Grable hyväksyi kutsun vuoden Oscar-gaalaan, jonne hän meni vanhan ystävänsä Dick Haymesin kanssa. He avasivat yhdessä kirjekuoren, jossa oli parhaan musikaalin pisteet. Esiintymisen aikana Grable havaitsi oudon tunteen rinnassaan. Kun he olivat matkalla lentokentälle palkintojenjaon jälkeen, hänelle tuli hengitysvaikeuksia. Grable kiirehti Saint Johnin sairaalaan Santa Monicassa, jossa hänellä diagnosoitiin keuhkosyöpä. Grable sai laajaa hoitoa, jonka jälkeen hän päätti palata takaisin teatteritöihin.


title: Betty Grable

text: Grable jatkoi "Born Yesterday" -tuotantoa. Näytelmä avattiin uudelleen 24. tammikuuta 1973 Alhambra Dinner Theatressa Jacksonvillessa, Floridassa. Sitä esitettiin aina maaliskuun puoliväliin asti.


title: Betty Grable

text: Grable solmi ensimmäisen avioliittonsa entisen kuuluisan lapsitähden Jackie Cooganin (1914–1984) kanssa 20. marraskuuta vuonna 1937, jonka hän oli tavannut kesällä 1935. Cooganilla oli stressiä oikeudenkäynnistä, jota hän oli käynyt vanhempiaan vastaan omaisuudesta, jonka hän oli ansainnut mykkäelokuvapäivillään. Tämä oli osasyynä parin eroon. Ero myönnettiin 9. lokakuuta vuonna 1940.


title: Betty Grable

text: Grable meni toisen kerran vihille big band -johtaja ja jazztrumpetisti Harry Jamesin (1916–1983) kanssa aamuyöllä 5. heinäkuuta 1943.Häät olivat rauhallinen seremonia Las Vegas Stripin varrella sijaitsevassa "The Little Church of the Westin" hääkappelissa Paradisen kaupunginosassa Las Vegasissa, Nevadassa. Häämatkalle ei ollut aikaa, kun Grablen piti kiirehtiä elokuvan "Pin up -tyttö" kuvauksiin. Pari sai kaksi tytärtä: Victoria Elizabeth Jamesin, joka syntyi kotona 4. maaliskuuta 1944 ja Jessica ”Jessie” Jamesin, joka syntyi 20. toukokuuta 1947. Grablella oli myös kaksi poikapuolta, Harry Jefferey ja Timothy ”Tim” Ray James Harryn edellisestä avioliitosta Louise Tobinin kanssa. Grable ja James erosivat vuoden 1965 aikana ja heidän avioeronsa myönnettiin 8. lokakuuta vuonna 1965. He olivat naimisissa 22 vuotta; aviovuosia piinasivat alkoholismi ja uskottomuus.


title: Betty Grable

text: Betty Grable seurusteli elämänsä aikana muiden muassa Victor Maturen, Desi Arnazin ja George Raftin kanssa. Raftin kanssa suhde päättyi kahden ja puolen vuoden jälkeen, kun Raft ei voinut saada avioeroa katolisesta vaimostaan.


title: Betty Grable

text: Grable seurusteli toisen avioliittonsa jälkeen tanssija Bob Remickin kanssa, joka oli Grablea useita vuosia nuorempi. Vaikka he eivät menneet naimisiin, romanssi kesti aina Grablen kuolemaan saakka.


title: Betty Grable

text: Grable oli somnambulisti eli unissakävelijä ja hän kärsi myös demofobiasta eli väkijoukkopelosta.


title: Betty Grable

text: Grablen oli tarkoitus matkustaa työn perässä Tampaan, Floridaan maalis-huhtikuussa 1973, mutta hän kärsi toistuvista kivuista ja joutui jälleen sairaalahoitoon. Syöpä oli levinnyt. Leikkauksen jälkeen Grable kykeni vielä viettämään aikaa Las Vegasin kodissaan, mutta hänen tilansa heikkeni nopeasti ja hänet otettiin uudelleen Saint Johnin sairaalaan Santa Monicassa.


title: Betty Grable

text: Betty Grable kuoli keuhkosyöpään 56-vuotiaana 2. heinäkuuta 1973 kello 17.15 Saint Johnin sairaalassa Santa Monicassa, Kaliforniassa.


title: Betty Grable

text: Grablen hautajaiset pidettiin kolme päivää myöhemmin Beverly Hillsissä All Saints Episcopal -kirkossa 5. heinäkuuta, tasan 30 vuotta hänen ja Harry Jamesin hääpäivästä. James puolestaan kuoli hautajaispäivästä tasan kymmenen vuotta myöhemmin 5. heinäkuuta vuonna 1983, mikä olisi ollut hänen ja Grablen 40. hääpäivä. Kappeli oli täynnä punaisia neilikoita, jotka olivat Grablen lempikukkia. Hautajaisissa soitettiin Grablen suosikkilauluja. Seremonian aikana monet huomasivat, että urkuri soitti kappaleen ”I Had the Craziest Dream”. Hänen hautajaisiinsa osallistuivat muiden muassa Harry James, Dorothy Lamour, Shirley Booth, Mitzi Gaynor, Johnnie Ray, Cesar Romero, George Raft, Alice Faye ja Dan Dailey. Grable haudattiin Kalifornian Inglewoodin kaupungissa sijaitsevalle Inglewood Park -hautausmaalle, Golden Westin mausoleumissa sijaitsevaan Dawnin pyhäkköön, johon on haudattu myös hänen vanhempansa. Sisar Marjorie Grable-Arnold haudattiin perhekryptaan vuonna 1980 kuoltuaan 71-vuotiaana.


title: Betty Grable

text: Grable sai 8. helmikuuta 1960 elokuvaurastaan tähden Hollywood Walk of Famelle, osoitteeseen 6525 Hollywood Boulevard. Hän on myös saanut 20. toukokuuta 1990 tähden Saint Louis Walk of Famelle, osoitteeseen 6350 Delmar. Grable on myös nimitetty Hall of Famous Missouriansiin Jefferson Cityyn, Missouriin vuonna 2009. Grable painoi käden- ja jalanjälkensä ja kirjoitti nimikirjoituksensa märkään betonilaattaan Grauman's Chinese Theatren edustalla 15. helmikuuta 1943.


title: Betty Grable

text: Jayne Mansfield esitti Grablea George Raftia koskevassa elämäkertaelokuvassa "Gangstereiden vallassa" ("The George Raft Story", 1961), jossa hänen nimensä oli Lisa Lang.


title: Betty Grable

text: Hugh Hefner, "Playboyn" perustaja, totesi National Public Radion "Morning Editionissa" 23. huhtikuuta 2007 Terry Grossin haastattelussa Grablen olleen hänen inspiraationsa Playboy-imperiumin perustamiselle.


title: Betty Grable

text: Laulaja-lauluntekijä Neil Sedakan kappale ”Betty Grable” on omistettu kokonaan hänen muistolleen.


title: Santa Monica

text: Santa Monica on kaupunki Yhdysvaltojen länsirannikolla entisen valtatie Route 66:n päätepisteessä. Se kuuluu Los Angelesin piirikuntaan ja metropolialueeseen Kalifornian osavaltiossa. Se on saanut nimensä katolisen pyhimyksen, kirkkoisä Augustinuksen äidin Pyhän Monican mukaan. Nykyisin Santa Monica on tunnettu matkailu- ja viihdekeskus, jonka vetonauloja ovat esimerkiksi kaupungin hiekkaranta ja Santa Monica Pier -laituri. Kaupungin asukasluku oli vuoden 2010 väestönlaskennan mukaan 89 736.


title: Santa Monica

text: Santa Monica sijaitsee Kalifornian osavaltion eteläosassa Los Angelesin piirikunnassa Santa Monican lahden rannalla. Santa Monican noin 5 kilometriä pitkä hiekkaranta ("Santa Monica State Beach") on tunnettu matkailukohde.


title: Santa Monica

text: Vuoden lämpimimpiä kuukausia ovat elokuu ja syyskuu, keskimääräinen ylin lämpötila 21 °C. Kylmintä on tammikuussa, keskimääräinen alin 10 °C. Vuoden keskimääräinen sademäärä on 336 mm.


title: Santa Monica

text: Nykyisen Santa Monican lähialueen alkuperäisasukkaita eli intiaaneja olivat chumashit ja gabrielinot. Ensimmäiset eurooppalaiset alueella olivat espanjalaisia tutkimusmatkailijoita. Juan Rodriquez Cabrillo ankkuroi laivansa Santa Monican lahdella vuonna 1542 ja vuonna 1769 alueelle saapui Gaspar de Portolan johtama espanjalainen tutkimusretkikunta. Santa Monica sai nykyisen nimensä Portolan retkikunnalta, tarinan mukaan koska paikallinen lähde muistutti espanjalaisia tarinasta Pyhän Monican poikansa Augustinuksen elämäntyylin puolesta vuodattamista kyynelistä. Espanjalaisvallan luhistuessa alueesta tuli osa Meksikoa vuonna 1822 ja vuonna 1828 Don Francisco Sepulveda sai alueelta "Rancho San Vicente y Santa Monica"-nimisen tilan.


title: Santa Monica

text: Vuonna 1849 Kalifornian kultaryntäyksen aikana alueelle saapui eversti Robert S. Baker ja hän osti maata karjatilalleen Don Franciscon perillisiltä vuonna 1872. Vuonna 1874 senaattori John P. Jones osti osuuden Bakerin tilasta, josta oli alettu suunnitella kaupunkia ja Etelä-Kalifornian keskusta. Paikalta alettiin myydä tontteja vuonna 1875 ja paikalle tulvi halukkaita uusia asukkaita. Santa Monica koki kuitenkin takaiskun, kun alueen satamaksi valittiin Los Angelesin satama Santa Monican sijaan. Joka tapauksessa Santa Monicasta tehtiin hallinnollisesti oma kaupunkinsa vuonna 1886 ja vuoteen 1902 mennessä Santa Monican asukasluku oli kasvanut lukemaan 7 208. 1920-luku oli nopean kasvun aikaa. Santa Monica veti ihmisiä puoleensa esimerkiksi Ocean parkin, Venicen ja Santa Monica Pier -laiturin (tuolloinen Looff Pier) avulla. Vuonna 1924 Donald Douglas teki ensimmäisen maailmanympäryslennon Douglas World Cruiserilla Santa Monicasta käsin tuoden kaupungille kansainvälistä huomiota. Kaupunki kärsi 1930-luvun lamasta, mutta kasvoi jälleen 1940- ja 1950-luvuilla. Nykyisin kaupunki on tunnettu matkailu- ja viihdekeskus.


title: Santa Monica

text: Kaupunki on tunnettu matkailusta; lainelautailu Tyynenmeren rannoilla on suosittua. Yksi Santa Monican tunnetuimpia maamerkkejä on vuonna 1909 valmistunut Santa Monica Pier -laituri. Laiturilla on muun muassa Route 66:n päättymistä osoittava pylväs, jossa on numero 66 ja teksti "End of the Trail". Vuonna 1996 laiturilla avattiin huvipuisto nimeltä Pacific Park.


title: Santa Monica

text: Kotitalouksien keskimääräiset vuosittaiset ansiot Santa Monicassa aikavälillä 2012–2016 olivat 82 123 Yhdysvaltain dollaria ja henkilöä kohden 62 874 dollaria. 11,3 % väestöstä eli köyhyysrajan alapuolella.


title: Santa Monica

text: Santa Monican asukasluku oli vuoden 2010 väestönlaskennan mukaan 89 736 ja vuoden 2017 arvion mukaan 92 306. Kaupungin asukkaista 78 % oli taustaltaan valkoisia (latinot pois lukien 65,4 %), 13 % afroamerikkalaisia, 0,5 % intiaaneja, 16,1 % latinoja mistä tahansa rodusta ja 10 % aasialaisia. 29,2 % kaupungin asukkaista puhui kotonaan jotakin muuta kieltä kuin englantia ja 23,3 % kaupungin asukkaista oli syntynyt ulkomailla.


title: SS Herakles

text: S/S Herakles oli ensimmäinen laiva, joka toi aitoa kahvia Suomeen jatkosodan jälkeen. Suomessa sodan aikana ei saanut aitoa kahvia koska nautintoaineita ja peruselintarvikkeitakin säännösteltiin. Kahvin hinnaksi arviointiin kupongeilla säännösteltynä 940 markkaa kilolta, millä olisi silloin tilannut kaksi vuotta maakuntalehti "Turun Sanomia".


title: SS Herakles

text: Alus valmistui vuonna 1910 Russell and Companyltä Port Glasgow’sta telakkanumerolla 618. Sen pituus oli 128,97 metriä leveyden ollessa 15,91 ja syväyksen 7,83 metriä.


title: SS Herakles

text: Astral Shipping Companyn "Drumcraig" aloitti vuonna 1910 liikennöinnin kotisatamanaan Liverpool. Alus myytiin vuonna 1913 Den Norske Afrika- og Australia Linielle, jolloin aluksen nimeksi vaihtui "Vinstra" ja sen kotipaikaksi Tönsberg.


title: SS Herakles

text: Helsinkiläinen Oceanfart osti aluksen 6. toukokuuta 1936 nimeten sen "Heraklesiksi". Toisen maailmansodan aikana alus purjehti Itämerellä. Se muutettiin vuonna 1941 hiililämmitteiseksi.


title: SS Herakles

text: Alus lähti 28. syyskuuta 1945 Kotkasta Rio de Janeiroon, josta se lähti 14. tammikuuta 1946 2 500 tonnia Rio-6- ja Rio-7 -luokkaa olevaa raakakahvia lastinaan Bahiaan, mistä lastattiin vielä muun muassa 300 tonnia tupakkaa, 2 000 tonnia rehukakkuja, puuvillaa Suomen uusien setelien valmistukseen, talkkia, suolattuja nahkoja ja lääkkeitä. Bahiasta laivaan nousi salamatkustaja Antonio de Silva Liman, joka Suomessa sai Pauligilta paahtimossa töitä, kunnes palasi laivalla kotimaahansa.


title: SS Herakles

text: Alus saapui Turun satamaan sunnuntai-iltana 24. helmikuuta 1946. Laivan avusti Turun satamaan jäänmurtaja "Sisu".


title: SS Herakles

text: Tapaus sai suuren huomion joukkotiedotusvälineissä ja yleisöä lastin maanantaisen purkamisen ajaksi hillitsemään järjestettiin ketju poliiseja. Yleisön pettymykseksi kansanhuoltoministeriö päätti, että kahvi saadaan kupongeilla säännösteltynä kauppoihin vasta runsaan kuukauden päästä huhtikuussa 1946. Närkästystä aiheuttivat myös muutamat lastin purussa rikkoutuneet säkit joiden sisältö vain lakaistiin pois.


title: SS Herakles

text:
Laivan päällikkönä oli merikapteeni Gunnar Möller ja perämiehenä Erik Ahlström, jotka saivat vieraakseen kolme ministeriä, Suomen pankin pääjohtajan, Brasilian Helsingin suurlähettilään, kauppaneuvos Eduard Pauligin, toimitusjohtaja Henrik Pauligin, Turun kaupunginjohtajan, Suomi-Etelä-Amerikka-laivalinjan johtajia ja muita elinkeinoelämän johtajia.
Perämies Ahlströmistä tuli myöhemmin yleislakon aikana 1956 s/s Herkulesin kapteeni.


title: SS Herakles

text: Turun karjalainen näyttämö esitti tapahtumasta "Kaivo"-nimisen näytelmän vuonna 2003 neljänä esityksenä toukokuun lopussa. Tapahtumasta on kuvia Åbo Akademin merihistoriallisessa instituutissa.


title: SS Herakles

text: "Helsingin Sanomien" pääkirjoituksessa viisikymmentä vuotta myöhemmin (1996) S/S "Herakleen" saapumisesta vuonna 1946 lehteen kirjoitettua artikkelia käytettiin esimerkkinä toivosta hyvien aikojen paluusta (vuonna 1996 Suomi oli juuri toipumassa syvästä taloudellisesta lamasta).


title: Amoral

text: Amoral on vuonna 2017 toimintansa lopettanut helsinkiläinen metalliyhtye. Amoral on julkaissut seitsemän albumia, joita yhdistävät vahvat kitarariffit ja tekninen, progressiivinen kokeileva ote. Kolme ensimmäistä albumia (2004–2007) ovat teknistä thrash- ja deathmetallia. Seuraavalla kahdella albumilla (2009–2011) tyyli muuttui melodiseksi metalliksi, mukana runsaasti rock-elementtejä. Kaksi viimeistä julkaisua (2014–2016) ovat jo vahvasti progressiivisia konseptialbumeita. Amoral on esiintynyt laajasti ympäri Suomea, Eurooppaa ja Aasiaa.


title: Amoral

text: Amoral soitti alun perin thrash-covereita aloittaessaan vuonna 1997. Vuonna 2000 yhtyeen perustajat Ben Varon, Silver Ots ja Juhana Karlsson alkoivat panostaa yhtyeeseen tosissaan ja säveltää omia kappaleita. Uutta verta yhtyeeseen toivat laulaja Matti Pitkänen ja basisti Ville Sorvali. Ensimmäinen demo, "Desolation", ilmestyi vuonna 2001. Tämän jälkeen Matti Pitkänen siirtyi syrjään ja laulajan paikan otti Niko Kalliojärvi. Vuoden 2002 "Other Flesh" -demon jälkeen yhtye solmi levytyssopimuksen englantilaisen Rage of Achilles -levy-yhtiön kanssa.


title: Amoral

text: Amoralin esikoisalbumin Wound Creationsin valmistuttua vuonna 2004 basisti Ville Sorvali jätti yhtyeen keskittyäkseen toiseen yhtyeeseensä Moonsorrow’hin ja muihin velvoitteisiinsa. Erkki Silvennoinen liittyi yhtyeeseen korvaamaan Sorvalin. Pian tämän jälkeen sopimus Rage of Achilles -levy-yhtiön kanssa purettiin ja ennen pitkää Amoral siirtyi suomalaisen Spinefarm Recordsin Spikefarm-levymerkin suojiin.


title: Amoral

text: Ennen vuodenvaihdetta 2005 "Wound Creations" julkaistiin uudestaan, ja painokseen lisättiin bonusraidaksi uudelleen äänitetty versio kappaleesta ”Metamorphosis”, joka ilmestyi ensi kerran "Desolation"-demolla. Albumi sai pääasiassa myönteisiä arvosteluja ympäri maailmaa, ja sen julkaisemisen jälkeen yhtyeen konserttimäärät kasvoivat. Amoralin suosiota kasvatti myös kevään 2005 Euroopan-kiertue yhdessä suomalaisen Finntrollin ja ruotsalaisen Naglfarin kanssa.


title: Amoral

text: Vuoden 2005 viimeisellä neljänneksellä ilmestyi Amoralin toinen studioalbumi, Decrowning, joka sai myös positiivisen vastaanoton. Amoralin ensimmäinen musiikkivideo tehtiin albumin kakkosraidasta ”Lacrimal Gland”. Tämän jälkeen Amoral teki laajamittaisen Euroopan-kiertueen yhdessä ruotsalaisen Dark Funeralin ja jo edellisellä kiertueella tutuksi tulleen Naglfarin kanssa.


title: Amoral

text: Amoralin kolmas pitkäsoitto, Reptile Ride, ilmestyi vuonna 2007. Kappaleesta ”Leave Your Dead Behind” julkaistiin myös single ja kuvattiin yhtyeen toinen musiikkivideo. Julkaisuviikollaan "Reptile Ride" nousi Suomen albumilistalla sijalle 5. Loka–marraskuussa 2007 yhtye kiersi Eurooppaa Northerin ja Dronen kanssa.


title: Amoral

text: Reptile Ride-albumin jälkeen Amoral koki jälleen muutamia miehistönvaihdoksia. Heinäkuussa 2007 basisti Erkki Silvennoinen jätti yhtyeen keskittyäkseen muihin projekteihin. Hänen tilalleen tuli jo aikaisemmissa esiintymisissä Silvennoista paikannut Pekka Johansson toukokuussa 2008. Heinäkuussa 2008 myös laulaja Niko Kalliojärvi poistui kokoonpanosta todeten avoimessa kirjeessään syyksi motivaation puutteen. Marraskuussa 2008 yhtye ilmoitti uudeksi laulajakseen Idols-kilpailun vuonna 2007 voittaneen Ari Koivusen.


title: Amoral

text:
Amoralin neljäs albumi Show Your Colors ilmestyi 6.5.2009. Rock- ja metallielementtejä hyödyntävä albumi poikkesi vokaaleiltaan ja melodisempana edeltäjistään suuresti aiheuttaen paljon huomiota etenkin metallimusiikkiharrastajien palstoilla niin Suomessa kuin Euroopassa. Albumin ensimmäinen single ”Year of the Suckerpunch” sai ensisoittonsa radiossa 16. tammikuuta 2009. Levyn toinen single radiosoittoon oli Gave Up Easy. Molemmista singleistä on julkaistu musiikkivideot. ”Year of the Suckerpunch” oli Ylex Himotuimmat soittolistan eniten soittotoiveita saanut kappale vuonna 2009
Show Your Colors on julkaistu myös Isossa Britanniassa, Saksassa, USA:ssa, Kanadassa ja Japanissa. Show Your Colors sijoittui kotimaisten albumeiden sarjassa sijalle 5. Finnish Metal Awards 2009 äänestyksessä, jossa Amoral sijoittui kaikissa muissakin mahdollisissa sarjoissa kymmenen joukkoon.


title: Amoral

text: Yhtye kiersi 7. lokakuuta – 7. marraskuuta 2009 Amorphiksen ja Before the Dawnin kanssa 13 eri Euroopan maassa.


title: Amoral

text: Marraskuussa 2009 Amoral ilmoitti kotisivullaan alkaneensa työstää viidettä albumiaan . Vuoden 2010 alussa Silver Ots erosi bändistä. Syiksi mainittiin motivaation puute sekä halu keskittyä muihin asioihin. Amoralin pitkäaikainen "6.jäsen" valokuvaaja ja kitaristi Valtteri Hirvonen toimi korvaavana kitaristina vuoden 2010 bändin etsiessä vakituista seuraajaa Silver Otsille. Tammikuun lopussa 2011 Amoral julkisti uudeksi kitaristikseen Masi Hukarin , joka pääsi suoraan levytysstudioon toteuttamaan Amoralin viidettä albumia. Näin bändi sai ensimmäistä kertaa toisen lead-kitaristin. Masi osallistuu myös musiikin säveltämiseen Ben Varonin rinnalla.


title: Amoral

text: Beneath ilmestyi 26.10.2011 (Imperial Cassette). Levyn japanilainen painos ilmestyi 19.10.2011. Beneath julkaistiin Pohjois-Amerikassa 14.02.2012 (The End Records) ja Venäjällä 27.03.2012 (Fono Records). Levyn kansitaide on espanjalaisen taiteilijan Marta Naelin käsialaa. Beneathin ensimmäinen hard rocktyylinen single "Same Difference" julkaistiin 17.toukokuuta. Toinen ennakkojulkaistu kappale levyltä oli "(Wont Go) Home, jossa kuultiin Ari Koivusen ensimmäiset levytetyt örinävokaalit. Toinen single "Silhouette" sai ensisoittonsa Radio Rockin Iltavuorossa 3.lokakuuta. Albumin musiikkivideot on tehty kappaleista ""Silhouette"" ja ”Wrapped In Barbwire]. Beneath valittiin Finnish Metal Awardsissa 4. parhaaksi kotimaiseksi levyksi, Ari Koivunen 4.parhaaksi vokalistiksi, Ben Varon 5. parhaaksi soittajaksi ja Amoral 5. parhaaksi bändiksi, myös kansitaide ylsi 5.sijalle.


title: Amoral

text: Amoral soitti Amerikan debyyttinsä 15.03.2012 "SXSW"-tapahtumassa Austinissa, Teksasissa. 23.05.2012 Amoral esiintyi ensimmäistä kertaa Kiinassa, Mao Live Housessa Shanghaissa. Kiinan keikan jälkeen Amoral soitti 26.5.2012 Japanissa Tokion Liquid Room:ssa Insomniumin, Profane Omenin ja Swallow The Sun:n kanssa "Finnish Fest 2012 Metal Attack" -tapahtumassa sekä Nagoyassa Owari Metal Festivaleilla 27.5.2012. Kesällä 2012 yhtye esiintyi rockfestivaaleilla Suomessa. Syksyllä 2012 Amoral suuntasi mittavalle "Bearers of the Sword" -kiertueelle Eurooppaan Ensiferumin lämmittelybändinä Profane Omenin kanssa.


title: Amoral

text: Amoral esiintyi keväällä 2013 Filippiineillä "Pulp Summer Slam"- festivaaleilla ja Kiinassa Pekingin ja Shanghain "Midi -festivaaleilla".


title: Amoral

text:
Amoral aloitti kuudennen albuminsa Fallen Leaves & Dead Sparrows työstämisen kesällä 2012. . Albumin äänitykset alkoivat maaliskuun alussa 2013 . Albumi julkaistiin Suomessa ja samalla digitaalisessa muodossa maailmanlaajuisesti helmikuussa 2014. Maaliskuussa se julkaistiin myös muulla Euroopassa. Albumin tuotti Ben Varon. Koivusen vokaalien tuotannosta vastasi Marco Hietala Nightwish- yhtyeestä. Fallen Leaves & Dead Sparrows on konseptialbumi, jossa 8 kappaletta kuljettaa eteenpäin koko levyn mittaista tarinaa
. Sekä taidokas soitto ja laulu että albumin progressiivinen monisäikeinen metalli ovat saaneet erittäin hyvää palautetta metalli- ja rocklehdistössä niin kotimaassa kuin ulkomailla . Muun muassa Ruotsin johtava metalli- ja rocklehti Sweden Rock Magazine kuvaili albumia vuosisadan metallijulkaisuksi.
Levyltä on julkaistu 2 singleä: koko albumin musiikillisen skaalan sisältävä "If Not Here, Where?" ja suoraviivaisempi "No Familiar Faces". Bändin pitkäaikainen kuvaaja, myös kitaristina bändissä tuurannut Valtteri Hirvonen, kuvasi Helsingin kaupungintalolla maaliskuussa julkaistun videon "Blueprints".


title: Amoral

text: Amoral juhli 28.3.2014 ensimmäisen albuminsa Wound Creationsin 10-vuotisjuhlaa yhdessä Profane Omenin ja MyGrainin kanssa, joilla oli myös juhlavuosi. Juhlan kunniaksi bändi julkaisi konserttitaltioinnin joka on katsottavissa Youtubessa. Amoral esiintyi Tuska metallifestivaaleilla Helsingissä 2014. Yhtye kiersi Suomen klubeja syksyllä 2014. Marraskuussa 2014 Amoral oli Euroopan kiertueella ruotsalaisen metalliyhtye Dark Tranquillityn 1.lämmittelybändinä.


title: Amoral

text: Amoral aloitti 7. albuminsa "In Sequence" työstämisen keväällä 2014. Studiotyöskentely alkoi 13.2.2015. Levy jatkaa 6. albumin progressiivista linjaa, mutta edeltäjäänsä raskaampana. Albumilla kuullaan uutta kokeilua, uusia instrumentteja ja myös vierailevia muusikoita. Vierailijoina levyllä kuullaan Teho Majamäkeä, Indican laulajaa Jonsua sekä Amine Benotmanea ranskalaisesta Acyl-yhtyeestä. In Sequence julkaistiin maailmanlaajuisesti 5.2.2016. Japanissa se ilmestyi 29.1.2016.


title: Amoral

text: 7. albumin murinaosuudet laulaa pääosin yhtyeeseen uudestaan 26.3.2015 liittynyt Niko Kalliojärvi. Ari Koivunen laulaa puhtaat vokaalit, jotka ovat laulun osalta albumilla pääroolissa. Niko Kalliojärvi soittaa levyllä myös kitaraa ja 7. albumilla on myös kappaleita jotka on sovitettu kolmelle kitaralle, kuten joulukuussa 2015 Youtubessa julkaistulla ensimmäisellä singlellä "Rude Awakening" voi kuulla. Amoral esitti kyseisen kappaleen ensisoittona Tuska-festivaalien afterpartyissa kesäkuun lopulla 2015. Esiintyminen oli myös yhtyeen viimeisen kokoonpanon debyytti. Toinen single, progressiivinen ja vintage - henkinen "The Next One To Go" julkaistiin Youtubessa tammikuun lopulla. Ben Varon kertoi saksalaisen metallisivun Negatief.de haastattelussa albumin tosiperäisestä tarinasta sekä muun muassa linjasta käyttää Ari Koivusen vokaaleja täysin puhtaina Niko Kalliojärven kumeiden murinoiden toimiessa kontrastina aika ajoin.


title: Amoral

text: Bändi keikkaili Suomessa keväällä 2016 esittäen kappaleita In Sequence -albumilta.


title: Amoral

text: 26. heinäkuuta 2016 Amoral tiedotti lopettavansa toimintansa vuoden 2017 alussa. Syyksi yhtye ilmoitti jäsentensä jatkuvasti ristiin menevät aikataulut ja sen että kaikki jäsenet eivät kykene enää osallistumaan toimintaan täysillä. Syksyllä 2016 yhtye keikkaili Suomessa viisihenkisenä ilman Ari Koivusta esittäen varhaista ensimmäisen kolmen levyn tuotantoaan. Amoral soitti jäähyväiskeikkansa Tavastia Klubilla Helsingissä 5. tammikuuta 2017. Tällöin mukana olivat kaikki yhtyeen jäsenet kahdenkymmenen vuoden ajalta.


title: Peter Hajba

text: Peter Hajba (s. 15. joulukuuta 1974), joka tunnetaan ehkä paremmin demoskene-nimestään Skaven, on suomalainen tietokonemuusikko ja -graafikko. Hän on jäsenenä Future Crew -demoryhmässä, joka teki maineikkaita demoja 1990-luvulla. Peter oli töissä Remedy Entertainment -nimisessä suomalaisessa tietokonepelejä tekevässä yrityksessä animaattorina, äänitehostesuunnittelijana ja graafikkona. Hänen musiikkinsa on voittanut myös palkintoja, mukaan lukien voiton Assembly -demotapahtuman musiikkikilpailussa vuosina 1993, 1995 ja 2002. 2010-luvun alussa Hajba muutti Tukholmaan uuden työpaikan (Avalanche Studios) perässä.


title: Thomas Bernhard

text: Nicolaas Thomas Bernhard (9. helmikuuta 1931 Heerlen, Alankomaat – 12. helmikuuta 1989 Gmunden, Itävalta) oli itävaltalainen proosakirjailija, näytelmäkirjailija ja runoilija. Häntä pidetään yhtenä kirjallisuuden tärkeimmistä eurooppalaisista modernisteista. Erityisesti Ranskassa ja Yhdysvalloissa hänen tuotantoaan pidetään "yhtenä kirjallisuuden suurimmista saavutuksista toisen maailmansodan jälkeen", mutta toisaalta hän on varsinkin kotimaassaan kiistelty kirjailija..


title: Thomas Bernhard

text: Thomas Bernhard syntyi aviottoman suhteen seurauksena Alankomaissa vuonna 1931. Bernhardin isä, itävaltalainen puuseppä Alois Zuckerstätter, ei osallistunut lapsensa kasvattamiseen, niinpä Thomas Bernhardin kasvattivat hänen äitinsä Herta Bernhard ja äidin avioiduttua tämän puoliso Emil Fabjan. Alois Zuckerstätter teki sittemmin 1940 Berliinissä itsemurhan, joskin Bernhard itse väittää hänen kuolleen 1943. Herta Bernhard kuoli 1950 syöpään..


title: Thomas Bernhard

text: Bernhard vietti lapsuutensa isovanhempiensa luona Wienissä ja Seekirchenissä. Isoisä, kirjailija Johannes Freumbichler, antoi pojalle kasvatuksen, joka muokkasi tästä sen kirjailijan, joka tuotannosta tulee vastaan: Freumbichler oli Bernhardin tavoin sivistynyt mutta äärimmäisen kriittinen kotimaataan ja sen instituutioita, erityisesti koulua ja kirkkoa, kohtaan. Bernhard kävi vuodesta 1941 Salzburgissa kansallissosialistista koulua, ja sinä aikana hän joutui kokemaan toisen maailmansodan kauhut. Omaelämäkerroissaan Bernhard kertoi pelon olleen fasistisen kasvatuksen paineessa ainoa koulumenestyksen, varsinkin liikunnan, motiivi. Hänen mukaansa toisen maailmansodan ja natsivallan päätyttyä ja koulun muututtua katoliseksi ainoa muutos koulussa oli Adolf Hitlerin kuvan vaihtuminen Jeesuksen kuvaan.


title: Thomas Bernhard

text: Bernhard keskeytti koulun 1947. Hän työskenteli sittemmin oppisopimuksella ruokakaupassa, mutta sai kosteassa kellarissa vakavan keuhkosairauden. Hän vietti seuraavat kaksi vuotta toipilaana, osan ajasta jopa kuolemansairaiden osastolla. Sairausaika oli Bernhardin kirjailijanuralla tärkeä vaihe, sillä silloin hän alkoi kirjoittaa, ja kuolemasta tuli hänelle tärkeä teema. Työskennellessään ruokakaupassa Bernhard oli paljon tekemisissä tavallisten mutta äärimmäisen köyhien ihmisten kanssa, joilta hän omaksui myöhemmin kirjoissaan käyttämänsä puhetyylin, jossa mitään ei jätetä sanomatta vaan ajatus saa virrata vapaasti.


title: Thomas Bernhard

text: Toivuttuaan Bernhard aloitti musiikin ja teatteritaiteiden opiskelun Salzburgin Mozarteumissa, josta hän valmistui 1957. Opiskellessaan hän työskenteli toimittajana ja kirjoitti lyhyttarinoita. Valmistuttuaan Bernhard kirjoitti runokirjoja, ja vihdoin vuonna 1963 ilmestyi hänen esikoisromaaninsa "Frost", joka kiinnitti heti Itävallan kirjallisuuspiirien huomion.


title: Thomas Bernhard

text: Bernhard oli suosionsa huipulla seuraavalla teoksellaan "Amras" (1964), jossa kerronta kulkee päiväkirjamerkintöjen, fragmenttien varassa. Hän sai teoksesta Julius Campe -palkinnon.. Vuonna 1967 hän sai toisesta romaanistaan "Verstörung" (1967) Wildgans-palkinnon.


title: Thomas Bernhard

text: Kolme vuotta myöhemmin hän sai romaanista "Das Kalkwerk" (1970) Georg Büchner -palkinnon. "Das Kalkwerkillä" Bernhard alkoi vahvistaa asemaansa erinomaisena prosaistina. 1970 hän aloitti näytelmien kirjoittamisen, ja "Ein Fest für Boris" sai ensi-iltansa. "Verströrung" sai tähän aikaan osakseen kielteistä huomiota. Saksankielisen Euroopan vaikutusvaltainen kirjallisuuskriitikko Marcel Reich-Ranicki katsoi Bernhardin menneen teoksessaan liian pitkälle. Teos oli häneen mukaansa liian täynnä kammottavia ja perverssejä elementtejä, ja se soti romaanin ekonomiaa vastaan. Lisäksi Bernhard julistaa maalaisten olevan suurempia raakalaisia ja rikollisia kuin kaupunkilaiset. Reich-Rainicki piti teosta negatiivisena ja epäonnistuneena kotiseuturomaanina.


title: Thomas Bernhard

text: Bernhard osti 1960-luvun puolivälissä suuren talon Itävallan Obernathalista, jossa hän vietti loppuelämänsä lukuun ottamatta säännöllisiä matkoja ulkomaille kirjoittamaan. Hän ei avioitunut mutta asui itseään lähes 37 vuotta vanhemman Hedwig Stavianicekin kanssa. Bernhard kuoli 12. helmikuuta 1989 kotonaan velipuolensa Peter Fabjanin läsnä ollessa.


title: Thomas Bernhard

text: Bernhardia pidetään yleisesti yhtenä kirjallisuuden tärkeimmistä modernisteista, mutta elinaikanaan hän ei saavuttanut suosiota kotimaassaan, lähinnä siksi, että hän arvosteli Itävaltaa kirjoissaan ja niiden ulkopuolella voimakkaasti. Kirjoitukset saivat kuitenkin hänen kuolemansa jälkeen yllättävän suosion. Viimeisenä vastalauseena Bernhard kielsi testamentissaan kirjojensa uudelleenjulkaisun ja näytelmiensä esittämisen Itävallassa. Kieltoa on tosin sittemmin kierretty, ja esimerkiksi Bernhardin näytelmiä on saatu esittää, kunhan ne kunnioittavat alkuperäistä materiaalia.


title: Thomas Bernhard

text: Bernhardin useimmat proosateokset ovat pitkiä monologeja, joiden kertoja ja toinen keskeinen henkilö ovat yleensä oppineistoa, taiteilijoita tai yhteiskunnasta syrjäytyneitä. Toinen on dominoivampi persoonallisuus, ja useimpien romaanien aihe käsittelee näiden henkilöiden suhdetta, persoonallisuutta ja sen autenttisuutta: esimerkiksi romaaneissa "Haaksio" ("Der Untergeher" 1983) ja "Hakkuu: Muuan mielenkuohu" ("Holzfällen: Eine Erregung", 1984) joku keskeinen hahmo on omaksunut vahvemman roolin taatakseen taiteellisen menestyksen. Bernhardin kirjoitustyyli on hyvin kaukana perinteisestä: lauseet ovat spiraalinomaisia, itseään toistavia, pitkiä – joskus jopa yli sivun mittaisia – ja rakenteellisesti monimutkaisia. Kerronta ei ole lineaarista, vaan se siirtyy luontevasti assosiaatioiden avulla asiasta toiseen. Tämä yhdistettynä kappalejaon puuttumiseen tekee Bernhardin kirjoitustyylistä musiikillista ja tajunnanvirtaa muistuttavaa. Vakavista teemoista huolimatta Bernhardin romaaneissa on läsnä myös huumoria kirjoittajalle hyvin ominaisella tavalla. Bernhardin näytelmät puolestaan liitetään yleensä niin sanottuun absurdiin teatteriin.


title: Thomas Bernhard

text: Bernhardin viisiosainen omaelämäkerrallinen teos ilmestyi 1975-1982. Se on julkaistu Olli Sarrivaaran suomentamana 2011-2013 nimillä "Syy", "Kellari", "Hengitys", "Kylmyys" ja "Muuan lapsi". Bernhard perusteli omaelämäkerran kirjoittamista sillä, että hän halusi varmistaa, ettei joku toinen kirjoita asioista väärin.


title: Thomas Bernhard

text: Bernhardia arvosteltiin aiemmin siitä, että hän kävi menneisyyden tuulimyllyjen kimppuun, varsinkin kun suvaitsevaisuus voitti Euroopassa alaa. Kari Hukkila kuitenkin näkee hänen tekstiensä ajankohtaisuuden nyt, kun vihapuhe on vallannut alaa Euroopassa. Bernhard iskee yksinpuheluillaan tätä vihapuhetta vastaan, jopa sitä läheten. Hukkilan näkee eron vihapuheen ja Bernhardin korkeakirjallisen taiteen välillä komiikassa, jonka nauravien lauseiden "nauru on mustaa, elämänmyönteistä, ironista ja itseironista".


title: Drusus

text: Drusus oli roomalainen nimi, joka kuului muun muassa seuraaville henkilöille:


title: Lasse Mårtenson

text: Lars ”Lasse” Anders Fredrik Mårtenson (24. syyskuuta 1934 Helsinki – 14. toukokuuta 2016 Espoo) oli suomenruotsalainen laulaja, teatterikapellimestari, säveltäjä ja näyttelijä. Mårtensonin äidinkieli oli ruotsi, mutta hän levytti pääasiassa suomeksi.


title: Lasse Mårtenson

text: Mårtenson esiintyi 1950-luvulla pianistina, ja 1960-luvulla hänestä tuli yksi Suomen suosituimmista jazz- ja kevyen musiikin laulajista. Hänen tunnetuimpia laulujaan ovat muiden muassa ”Laiskotellen” (Suomen Euroviisu-edustaja vuonna 1964), ”Marraskuu”, ”Ken on hän”, ”Iltaisin”, ”Muistatko syyskuun”, ”Rikas mies jos oisin”, ”Hei hei Pussycat”, ”Kaikessa soi blues” ja ”Mä lähden stadiin” sekä erityisesti The Animals -cover ”Nousevan auringon talo”.


title: Lasse Mårtenson

text: Mårtenson alkoi 1960-luvun lopulta lähtien keskittyä elokuva- ja televisiomusiikin säveltämiseen. Hänen elokuvasävellyksistään kuuluisin on Åke Lindmanin TV-sarjan "Myrskyluodon Maija" ("Stormskärs Maja") musiikki, erityisesti sen teemasävelmä. Teoston tietojen mukaan "Myrskyluodon Maija" on kaikkien aikojen myydyin suomalainen nuottijulkaisu: noin 30 000 kappaletta.


title: Lasse Mårtenson

text: Mårtenson tuli tunnetuksi myös meren ja purjehduksen ystävänä. Jälkimmäisestä kertoo myös hänen vuonna 1988 julkaistu laulunsa ”Kaikki paitsi purjehdus on turhaa”.


title: Lasse Mårtenson

text: Lasse Mårtensonin isä oli urkuri Elis Mårtenson. Lasse Mårtensonin ensimmäinen oma yhtye oli Lasse Mårtenson Trio, jossa hän lauloi ja soitti pianoa vuosina 1952–1960. Koulutukseltaan Mårtenson oli sähköttäjä ja mainospiirtäjä, ja uransa alkaessa Mårtenson työskenteli myös Stockmannin mainosgraafikkona, kunnes 1950-luvun lopulla musiikista tuli hänen pääammattinsa. Vuosina 1956–1963 hän toimi teatterikapellimestarina Lilla Teaternissa sekä Helsingin ja Turun ruotsalaisessa teatterissa.


title: Lasse Mårtenson

text: Hän suoritti asepalveluksen Riihimäen Viestirykmentissä.


title: Lasse Mårtenson

text: Vuonna 1967 syntyi hengelliseen TV-messuun sävelletty musiikkiteos "Voiko sen sanoa toisinkin". Fredin vuoden 1967 Euroviisulaulu ”Varjoon, suojaan” oli Mårtensonin sävellys, samoin Dannyn ”Pieni sana”.


title: Lasse Mårtenson

text: 1970-luvulla Mårtenson esitti musiikinopettaja lehtori Musaa MTV:n lasten sarjaohjelmassa "Lehtori M".


title: Lasse Mårtenson

text: Vuonna 2006 julkaistiin suomalaisten nuorten muusikoiden tribuuttilevy "Kaikki paitsi Mårtenson on turhaa". Levyn julkaisun ohella järjestettiin myös tribuuttikonsertti Helsingin juhlaviikoilla samana vuonna. Mårtenson ilmoitti, ettei hän hyväksy levyn eikä konsertin toteutustapaa. Hän kertoi haastattelussa, ettei hän syytä itse artisteja mutta että tuottajien tekemät sovitukset eivät kunnioita laulujen alkuperäisversioita.


title: Lasse Mårtenson

text: Vuonna 2011 Mårtenson julkaisi muistelmateoksen "Vågspel", joka ilmestyi suomeksi nimellä "Laiskotellen" vuonna 2013.


title: Lasse Mårtenson

text: Mårtenson kuoli 81-vuotiaana toukokuussa 2016.


title: Piparjuuri

text: Piparjuuri ("Armoracia rusticana", syn. "Cochlearia armorica") on ristikukkaiskasvien heimon ("Brassicaceae") monivuotinen, kookas (jopa 1,5-metrinen) kasvi, sukua sinapille ja kaaleille. Sen juurta käytetään mausteena.


title: Piparjuuri

text: Piparjuuri on luultavasti kotoisin Itä-Euroopasta, lähinnä Etelä-Venäjän ja Pohjois-Ukrainan seuduilta. Nykyään se on paljon viljelty kasvi ympäri maailman ja kotiutunut luonnonvaraiseksikin monille seuduille. Se on yleinen Keski- ja Länsi-Euroopassa sekä Skandinavian eteläosassa. Pohjoisempana ja toisaalta Välimeren piirissä se on harvinainen. Pohjois-Amerikassa se on yleinen Yhdysvaltain koillisosasta suurille järville ulottuvalla vyöhykkeellä. Pienempiä esiintymiä on eri puolilla maapalloa.


title: Piparjuuri

text: Suomessa piparjuuri esiintyy viljelyjäänteenä vanhoissa puutarhoissa, mutta on toisinaan levinnyt myös tienvarsille, kaatopaikoille ja multaville joutomaille. Se on vakituinen, mutta harvinainen uustulokas etelästä Perämeren rannikolle asti. Ahvenanmaalla, ja paikallisesti joillakin kaupunkiseuduilla, kuten Helsingin ympäristössä se on jopa kohtalaisen yleinen.


title: Piparjuuri

text:
Piparjuurta viljellään yleensä yksivuotisena, kotipuutarhoissa myös monivuotisena. Piparjuuri lisääntyy tehokkaasti juuresta, ja se myös villiintyy helposti ja voi muodostua kiusalliseksi riesaksi puutarhassa. Piparjuuri viihtyy syvämultaisessa, kosteassa maassa, lämpimällä paikalla. Piparjuurta lisätään käytännössä vain kasvullisesti, sillä viljelty kanta on käytännössä yhtä ja samaa kloonia, josta ei juurikaan kehity itäviä siemeniä. Lisääminen onnistuu esimerkiksi kaupasta ostetun juuren palasesta, joka upotetaan puoliksi multaan helmi-maaliskuussa.
Kasvukaudella voidaan jakaa vanhaa kasvustoa tai käyttää lisäämiseen noin lyijykynän paksuisten sivujuurten pätkiä.


title: Piparjuuri

text: Piparjuurta on vanhastaan käytetty lääkekasvina ja mausteena. Käytettävä osa on kasvin pitkä, valkea juuri, mutta myös sen lehdet ovat syötäviä. Juuri on maasta nostettuna jokseenkin hajuton, mutta sitä raastettaessa tai muuten hienonnettaessa rikkoutuneista soluista vapautuvat myrosinaasi-entsyymit hajottavat juuren sisältämää sinigriiniä, jolloin syntyy allyyli-isotiosyanaattia eli sinappiöljyä, joka ärsyttää limakalvoja ja silmiä. Raastettu piparjuuri on käytettävä pian ja kuumentamatta, koska se ilman ja lämmön vaikutuksesta menettää nopeasti terävyytensä ja muuttuu epämiellyttävän kitkerän makuiseksi.


title: Piparjuuri

text: Piparjuuri sisältää kaliumia, kalsiumia, magnesiumia ja fosforia. Tuoreessa piparjuuressa on C-vitamiinia 177,9 mg/100 g. Piparjuuren sisältämää piparjuuriperoksidaasi-entsyymiä käytetään molekyylibiologiassa muun muassa vasta-aineiden leimaamiseen.


title: Piparjuuri

text: Ennen pippuria ja chiliä piparjuuri ja sinappi olivat ainoat Euroopassa tunnetut tuliset mausteet. Suomessa raastettua piparjuurta on käytetty piparjuurilihan ja piparjuurihauen mausteeksi.. Piparjuuri on suosittu erityisesti saksalaisessa keittiössä liha- ja kalaruokien mausteena.


title: Piparjuuri

text: Japanilaiseen keittiöön kuuluva wasabi eli japaninpiparjuuri muistuttaa piparjuurta ja on sille läheistä sukua. Aito wasabi on hyvin kallista, ja kaupan oleva wasabi onkin useimmiten vihreäksi värjättyä piparjuuritahnaa, joka saattaa sisältää myös hieman aitoa wasabia.


title: Piparjuuri

text: Englanninkielisestä nimestään (Horseradish) huolimatta piparjuuri on hevosille myrkyllinen.


title: Åke Lindman

text: Åke Leonard Lindman (vuoteen 1948 Järvinen; ) oli suomalainen näyttelijä, elokuvaohjaaja sekä jalkapalloilija. Lapsuudenkodissaan hän oppi täydellisesti sekä suomen että ruotsin kielen ja tekikin koko uransa ajan töitä molemmilla kielillä. Lindman näytteli kuutisen vuosikymmentä kestäneellä urallaan 79 elokuvassa ja televisiosarjassa. Lisäksi hän ohjasi kymmenen elokuvaa, neljä televisioelokuvaa ja kymmenen televisiosarjaa.


title: Åke Lindman

text: Suomalaisten elokuvien lisäksi Lindman toimi kylmän sodan aikaan monien Suomessa kuvattujen amerikkalaiselokuvien yhdysmiehenä ja myös esitti niissä pieniä rooleja. Näistä merkittävin lienee luutnantti Alexandrovin rooli Don Siegelin elokuvassa "Puhelin" (1977).


title: Åke Lindman

text: Lindman oli nuoruudessaan maajoukkuetason jalkapalloilija.


title: Åke Lindman

text: Åke Lindman syntyi kuorma-autoilijana työskennelleen Väinö Järvisen perheeseen. Väinö Järvinen kuoli, kun Lindman oli neljän vuoden ikäinen. Myöhemmin hänen äitinsä Edit Järvinen ja Gösta Lindman solmivat avioliiton. Åken sukunimi vaihtui aikuisiällä Lindmaniksi, kun Gösta Lindman adoptoi hänet. Lindman päätti jo 12-vuotiaana tulla filmitähdeksi ja jalkapallosankariksi.


title: Åke Lindman

text: Lindman oli nuorempana maajoukkuetason jalkapalloilija, ja hän osallistui puolustajana muun muassa Helsingin olympialaisiin vuonna 1952. Kaikkiaan hän edusti Suomen maajoukkuetta 26 A-maaottelussa ja 3 B-maaottelussa. Seuratasolla Lindman edusti helsinkiläisseura HIFK:ta jossa voitti Suomen mestaruuden vuosina 1947 ja 1959 sekä SM-pronssia vuonna 1958. Vuonna 1959 hän pelasi Suomen Cupin loppuottelun hävinneessä joukkueessa.


title: Åke Lindman

text: 1950- ja 1960-luvulla Lindman näytteli monissa elokuvissa. Usein hänellä oli elokuvan konnan rooli. Tunnetuimman roolisuorituksensa Lindman teki Edvin Laineen "Tuntemattoman sotilaan" Lehtona vuonna 1955. Ensimmäisen kerran Lindman esiintyi valkokankaalla Teuvo Tulion elokuvassa "Hornankoski" (1949), jossa hän oli pahan veljen roolissa. Kansainvälisesti palkitussa "Valkoisessa peurassa" (1953) hän näytteli epäileväistä metsänhoitajaa. Vuonna 1955 Lindman näytteli elokuvassa Kukonlaulusta kukonlauluun Eino Kustaalaa ja hänen vastanäyttelijänään oli tuleva puoliso Elina Kivistö (Anneli Sauli). Pariskunnasta tuli elokuvassa oikeasti puolisot ja myös yksityiselämässä 1956.


title: Åke Lindman

text: Lindman sanoi haastatteluissa kokevansa tiettynä rasitteena sen, että hän joutui aina esittämään elokuvissa pahan miehen roolia. Kun Laine alkoi kuvata "Tuntematonta sotilasta", Lindman toivoi, että hän olisi saanut näytellä Koskelan roolin. Hänet valittiin kuitenkin näyttelemään synkkää ja vihaista alikersantti Lehtoa, joka muistutti Lindmanin lukuisia konnarooleja muissa elokuvissa. Rooli johti Lindmanin aloittamaan tupakoinnin, jonka lopettaminen vei vuosikymmeniä. Hän olisi mieluusti jättänyt väliin myös muun muassa 1980-luvulla Suomessa kuvatun TV-sarjan "Mustan Lohikäärmeen salaisuus", jossa hän esitti peripahaa Siperian kuvernööriä. Vuonna 1995 Lindman esitti VR:n johtajaa elokuvassa "Yöjuna".


title: Åke Lindman

text: Lindman näytteli myös ruotsalaisissa elokuvissa, joista tunnetuimpia ovat Arne Sucksdorffin "Metsien hurjat" (1961) ja Kjell Sundvallin "Metsästäjät" (1996). Ruotsalaisista tuotannoissa hän näytteli myös televisiosarjassa "Varustamo".


title: Åke Lindman

text: 1960-luvun alusta lähtien Lindman alkoi myös ohjata elokuvia. Hänen ensimmäinen ohjaustyönsä oli "Kertokaa se hänelle" (1961). Lindmanin tunnetuimpia ohjauksia ovat televisiosarja "Myrskyluodon Maija" (”Stormskärs Maja”) sekä Harjunpää-filmatisoinnit televisioon ja valkokankaalle. Lindmanin viimeisiksi töiksi jäivät suurelokuvat "Lapin kullan kimallus" (1999), "Etulinjan edessä" ("Framom främsta linjen", 2004) ja "Tali-Ihantala 1944" (2007).


title: Åke Lindman

text: Lindman ohjasi Joonas Kokkosen oopperan "Viimeiset kiusaukset" Nilsiän Aholansaareen kesinä 2000–2003.


title: Åke Lindman

text: Åke Lindman sai betoni-Jussin mittavasta elämäntyöstään vuonna 2008. "Tavalliset" Jussi-palkintonsa Lindman ansaitsi roolistaan "Tuntemattomassa sotilaassa" 1956 sekä ohjausansioistaan "Myrskyluodon Maija" -televisiosarjasta 1976 ja "Lumottu tie" -televisiosarjasta 1988.


title: Åke Lindman

text: Lindman sai Pohjantähden ritarikunnan 1. luokan ritarimerkin vuonna 2007.


title: Åke Lindman

text: Pro Finlandia -mitalin Lindman sai 1982. Professorin arvonimi hänelle myönnettiin vuonna 2000. Vuonna 2005 hänestä tuli Åbo Akademin kunniatohtori.


title: Åke Lindman

text: 1997 Lindman oli Ylen Suomessa tapahtuneita selvittämättömiä henkirikoksia käsittelevän ohjelmasarjan Ei vanhene koskaan juontajana.


title: Åke Lindman

text: Stadin Slangi ry. valitsi Lindmanin vuoden 1998 Stadin Kundiksi Helsinki-päivänä 12. kesäkuuta 1998.


title: Åke Lindman

text: Lindman oli naimisissa kolmesti: Helena Kajan (1949–1953), Anneli Saulin (1956–1962) ja Pirkko Mannolan (vuodesta 1968) kanssa. Hänellä on kaksi lasta, Tom ja Heidi.


title: Åke Lindman

text: Lindman kuoli 81-vuotiaana pitkällisen sairauden uuvuttamana 3. maaliskuuta 2009. Hänet on haudattu Hietaniemen hautausmaan Taiteilijainmäelle.


title: Maaya Sakamoto

text: Maaya Sakamoto ( "Sakamoto Maaya", s. 31. maaliskuuta 1980 Itabashi, Tokio, Japani) on japanilainen ääninäyttelijä, näyttelijä ja laulaja, jonka ura alkoi vuonna 1996 hänen ääninäytellessään pääroolin Hitomi Kanzakina animessa "Tenkū no Escaflowne". Sakamoton laulutaito huomioitiin hänen laulettuaan avausteeman ”Yakusoku wa iranai” ja päätöskappaleen ”Yubiwa”. Sakamoto työskenteli yhdessä Yōko Kannon kanssa uransa alusta vuoteen 2004 asti. Tänä aikana Sakamoto ääninäytteli monissa animeissa, muun muassa sarjoissa "Lodoss-tō senki", "Kanon", "RahXephon", "Kidō senshi Gundam Seed Destiny" ja ".hack//SIGN". Hän on myös ääninäytellyt peleissä, kuten "Panzer Dragoon Saga"ssa, "Kingdom Heartsissa" ja "Napple Talessa" sekä länsimaisten elokuvien ja sarjojen japaninkielisissä dubbauksissa, merkittävimpinä "Tähtien sodan" Padmé Amidalana ja "Dark Angel" -sarjan Maxina. Viime aikoina Sakamoto on näytellyt teatterissa "Les Misérables" -näytelmän Eponinena.


title: Maaya Sakamoto

text: Laulajanurallaan Sakamoto on julkaissut viisi sooloalbumia, yhden minialbumin, toistakymmentä singleä ja kaksi singlekokoelmaa. Joulukuussa 2003 hän julkaisi toistaiseksi viimeisimmän yhdessä Yōko Kannon kanssa tehdyn albumin. Sakamoto kirjoittaa osan omien laulujensa sanoista kokonaan itse, mutta työstää sanat yleensä toisten kanssa. Huomattavan osan japaninkielisistä sanoituksista on tehnyt Yūho Iwasato. Tim Jensen taas on vastannut useista englanninkielisistä sanoituksista. Sakamoton viimeisin albumi julkaistiin lokakuussa 2005. Hän toimi yhtenä levyn tuottajista. Huomattavimpana seikkana Kanno ei osallistunut albumin tekoon.


title: Maaya Sakamoto

text: Hän ollut vuodesta 2011 asti naimisissa ääninäyttelijä ja laulaja Kenichi Suzumuran kanssa.


title: Maaya Sakamoto

text: Maaya Sakamoton kerrotaan saaneen etunimensä vanhempien innostuksesta Maija Mehiläiseen.


title: Fokker D.VII

text: Tammikuussa 1918 Fokkerin prototyyppi V.11 voitti Berliinin Johannisthalissa järjestetyn hävittäjävertailun testaajanaan muun muassa hävittäjälentäjä Manfred von Richthofen. Koelentojen perusteella prototyypin runkoa jatkettiin ja sivuvakain muutettiin toisentyyppiseksi. Koneen sarjatuotanto aloitettiin keväällä 1918 sekä Fokkerin että sen kilpailijayhtiö Albatros Flugzeugwerken tehtailla.


title: Fokker D.VII

text: Koneessa yhdistyivät kestävyys ja suorituskyky, joka oli varsinkin korkealla lennettäessä erinomainen. Sodan päätyttyä liittoutuneet vaativat kaikkien D.VII-koneiden luovuttamista. Anthony Fokker onnistui kuitenkin siirtämään useita koneita Hollantiin, jossa Fokkerin lentokoneet saivat uuden tulevaisuuden.


title: Fokker D.VII

text: D.VII:n perusrakenne oli aikaansa edellä: koneessa oli teräsputkirunko, vanerisiivet mäntyisillä siipisaloilla ja kangasverhous. Ilmanvastusta lisääviä pingotusjänteitä oli itsekantavan rakenteen ansiosta vain pyrstössä ja laskutelineissä.


title: Fokker D.VII

text: Moottoreina käytettiin alkusarjassa Mercedes D.III -moottoreita, joiden tehoksi on ilmoitettu eri lähteissä 160 tai 180 hv. Sarjavalmistuksen keskivaiheilta käytettiin BMW D.IIIa- tai Mercedes D.IIIaü -moottoreita, joista BMW-moottorin teho oli jopa 185 hv.


title: Fokker D.VII

text: Saksalaiset käyttivät konetta ensimmäisen maailmansodan lopputaisteluissa. Myöhemmin sodan loputtua ja liittoutuneiden saatua koneita käyttäjämaita olivat myös Belgia, Hollanti, Puola, Romania, Ruotsi, Suomi, Sveitsi, Tšekkoslovakia, Unkari, Venäjä ja Yhdysvallat, jossa koneita oli käytössä 142 kappaletta.


title: Fokker D.VII

text: Kone oli rakenteellisesti erittäin kestävä. Siinä oli kuitenkin joitain ongelmia muun muassa polttoainesäiliöissä. Moottorin ja aseistuksen kanssa oli lämpöongelmia. Kone oli kuitenkin lentäjien mielestä helppo ohjattava.


title: Fokker D.VII

text: Sodan lopussa Saksalla oli 775 D.VII-konetta. Ne saavuttivat 565 ilmavoittoa.


title: Fokker D.VII

text: Suomen ilmavoimat oli neuvotellut 20–30 saksalaisen sotilaskoneen hankinnasta vuonna 1918. Koneet jäivät kuitenkin saapumatta Saksan antauduttua. Vuonna 1919 suomalaisten onnistui kuitenkin hankkia kolme konetta ilman liittoutuneiden välikäsiä, vaikka liittoutuneet tekivät kaikkensa myydäkseen huomattavasti kalliimmalla omia lentokoneitaan, kuten Spad S.XIII ja Martinsyde F.4 Buzzard. Suomi ostikin liittoutuneilta muun muassa Breguet 14-, Georges Levy G.L. 40- ja Caudron G.3 -lentokoneita.


title: Fokker D.VII

text: Kolme Fokker D.VII -konetta saapui yhdessä kahden Albatros C.III -koneen kanssa Uttiin loppukesästä 1919. D.VII-koneet olivat Ostdeutsche Albatros Werke GmbH:n (O.A.W.) valmistamasta erästä 8300/18–8469/18. Koneiden tunnukset olivat aluksi 1C.350–1C.352, joidne tilalle muunnettiin myöhemmin 1C.355–357.


title: Aichin prefektuuri

text: Aichin prefektuuri () on yksi Japanin 47 prefektuurista. Prefektuuri sijaitsee Chūbun alueella Japanissa, ja sen pääkaupunki on Nagoya.


title: Aichin prefektuuri

text: Aichin prefektuuri sijaitsee Honshūn saaren keskiosassa Tyynenmeren rannalla. Sitä reunustavat Shizuokan prefektuuri idässä, Nagano koillisessa, Gifu pohjoisessa ja Mie lännessä. Prefektuurin pääkaupunki Nagoya on Japanin neljänneksi suurin kaupunki, ja lännessä virtaava Kiso on Japanin toiseksi suurin joki. Aichin korkeimman kohdan Chausuyaman huippu on 1 415 metriä merenpinnan yläpuolella. Rannikkoviivaa muokkaavat Chitan ja Atsumin niemimaat, joiden väliin jää Mikawanlahti.


title: Aichin prefektuuri

text: Aichin prefektuurissa on 35 kaupunkia.


title: Aichin prefektuuri

text: Aichi nykyinen alue muodostuu vanhoista Owarin, Mikawan ja Hon maista. Taika-kauden jälkeen Mikawa ja Ho yhdistyivät. Vuonna 1871 Mikawasta ja Chitan niemimaasta muodostettiin Nukatan prefektuuri, kun taas loput Owarista muodostivat Nagoyan prefektuurin. Nagoya nimettiin uudelleen Aichin prefektuuriksi huhtikuussa 1872, ja saman vuoden aikana myös Nukatan prefektuuri liitettiin sen osaksi.


title: Aichin prefektuuri

text: Aichin prefektuuri on ollut 28 vuoden ajan Japanin johtavassa asemassa valmistamiensa tavaraerien arvon mukaan. Tuotantoaloihin kuuluvat muun muassa autojen ja lentokoneiden valmistus. Prefektuurissa päätoimistoaan pitäviä yrityksiä ovat muun muassa Toyota, Makita ja Aisin Seiki.


title: Aichin prefektuuri

text: Meiji Mura on Meiji-, Taishō- ja Shōwa-kausien arkkitehtuuria esittelevä ulkoilmamuseo Inuyaman kaupungissa. Samassa kaupungissa sijaitsee myös Japanin ainoa yksityisessä omistuksessa oleva keskiaikainen linnoitus Inuyaman linna. Muita prefektuurin linnoituksia ovat pääkaupungissa sijaitseva Nagoyan linna ja Toyohashista löytyvä Yoshida. Toyokawan kaupungissa sijaitsee muinaisen Mikawan provinssin ensimmäinen pyhäkkö Toga.


European Launcher Development Organisation (ELDO) oli eurooppalainen valtioiden välinen organisaatio, joka perustettiin 1960-luvun alkupuolella kehittämään Länsi-Euroopalle oma kantoraketti, Europa. Sen toiminta itsenäisenä päättyi vuonna 1975, kun se yhdistettiin ESRO:n kanssa Euroopan avaruusjärjestöksi.


title: European Launcher Development Organisation

text: Huhtikuussa 1960 Iso-Britannia peruutti Blue Streak-ydinohjuksen tuotannon. Ohjus oli ilmeisesti kehitetty täysin valmiiksi, mutta Eisenhowerin hallinto painosti Englantia luopumaan omasta ydinohjuksesta ja kehottaen Englantia tilaamaan Polaris-ohjuksia Yhdysvalloista sen sijaan. Englanti teki näin. Se pyrki kuitenkin saamaan Euroopan maita ylläpitämään ko. ohjuksensa tuotannon kantoraketin 1. vaiheena.


text: Englannin aloitteen hyväksyivät Belgia, Ranska, Saksa, Italia, Alankomaat ja Australia, joka oli ulkojäsen. Ohjuksen koelentoalue rakennettiin Australiaan.


text: ELDO aloitti Europa-kantoraketin kehitystyön jo vuonna 1962, mutta juridisesti organisaatio alkoi toimia vasta vuonna 1964.


text: Ranska toimitti oman luotainrakettinsa 1. vaiheen Europan 2. vaiheeksi. Saksa pyrki kehittämään raketin kolmannen vaiheen. Italialle jäi nokkakartiot ja testisatelliittien valmistus.


text: 10 laukaisua tehtiin Woomerasta, Australiasta. Niiden tunnus oli F (Flight, lento).


text: Lentoa F10 ei ollut. Vuonna 1966 tehtiin päätös siirtää laukaisukeskus Kourouhun, Etelä-Amerikkaan. Lento F11 tehtiin Guyanan avaruuskeskuksesta vuonna 1971.


text: Vuonna 1974 ELDO ja "European Space Research Organisation" (ESRO) fuusioituivat ja muodostivat Euroopan avaruusjärjestön.


title: Karl von Schoultz

text: Karl Anton Konstantin von Schoultz (Kalle Anttooni) (7. joulukuuta 1922 Helsinki – 23. heinäkuuta 2013) oli suomalainen humanististen tieteiden kandidaatti, lehtori, kirjailija ja suomentaja. Hänen romaanejaan julkaistiin sarjassa Punainen sulka. Hän myös suomensi kirjoja Nuorten toivekirjastoon.


title: Karl von Schoultz

text: Hänen tunnetuimmissa kirjoissaan "Seikkailu Suezilla" ja "Seikkailu Siinailla" suomalaiset YK-miehet paljastavat salajuonet ja pelastavat ripeällä toiminnallaan rauhan Lähi-itään. Kirjojen hyvä paikallistuntemus johtuu siitä, että von Schoultz oli mukana Suomen ensimmäisessä rauhanturvaoperaatiossa Suezin alueella 1956–1957.


title: Karl von Schoultz

text: Kirjoittaessaan teosta "Huoleton heimo" von Schoultz tutustui Kalle Hagertiin. Sen jälkeen hän toimi Hagertin PR-miehenä ja huolehti Hagertin ja Tuula Saarron häiden julkistamisesta.


title: Karl von Schoultz

text: Nimimerkillä "Kalle Anttooni":


title: Hiekkamies

text: Hiekkamies () on Marvel-kustantamon luoma superroisto. Hän kuuluu Hämähäkkimiehen pahimpiin vihollisiin. Hiekkamiehen ensiesiintyminen tapahtui "Amazing Spider-Man" lehden numerossa 4 (1963). Hahmon loivat Stan Lee ja Steve Ditko. Hiekkamiehen ruumis koostuu hiekasta, jota hän voi täysin hallita. Hän voi myös absorboida läheisyydessään olevaa hiekkaa korvatakseen ja lisätäkseen sillä massaansa.


title: Hiekkamies

text: Vuonna 2009 Hiekkamies oli listattu sijalle 72 IGN-sivuston laatimassa kautta aikain sata suurinta sarjakuvarikollista.


title: Hiekkamies

text: William Baker syntyi ja kasvoi rajuissa maisemissa New Yorkissa. Hänen isänsä lähti kun hän oli kolmen vuoden jättäen hänet ja äitinsä köyhyyteen. Baker opetteli varastamaan varhaisessa iässä ja huijasi tiensä koulun läpi. Hän oli loistava jalkapallossa, mutta pilasi mahdollisuutensa yliopistouraan otettuaan sopupelirahoja. Baker paljastui ja hänet erotettiin koulusta. Hän sai vakaan työn suojelurahoja keräävän jengin miehenä ja hän otti nimekseen Flint Marko.


title: Hiekkamies

text: Markosta tuli iso tekijä New Yorkin alamaailmassa, mutta hän viljeli ajatuksia naimisiinmenosta tyttöystävänsä Marcy Conroyn kanssa. Hänet pidätettiin rikossarjasta ja hänet tuomittiin vankilaan useaksi vuodeksi. Siihen aikaan hänestä tuli erittäin vihamielinen. Vapauduttuaan hän sai selville, että Conroy oli nainut Vic Rollinsin, toisen jäsenen jengistä. Kostettuaan raa'asti Rollinsille Marko lähti yhden miehen rikoskiertueelle. Viimein hän jäi vangiksi ja hän joutui Rykerin saarelle. Hän jätti tuomion kesken ja pakeni vartioimattoman viemärin kautta. Marko suuntasi etelään aloittaakseen uuden elämän; FBI ajoi häntä takaa paikallisten ja valtion poliisien kanssa. Hän sai vältettyä lain kouran useissa tapauksissa ja pääsi etelään.


title: Hiekkamies

text: Marko etsi turvapaikkaa ydintestialueelta läheltä Georgian Savannahia. Hän makasi läheisellä rannalla, kun kokeellisen reaktorin höyryjärjestelmä räjähti pommittaen häntä massiivisella säteilymäärällä. Lyhyen tajuttomuuden jälkeen Marko heräsi ja huomasi, että pystyi muuttamaan kehonsa hiekan kaltaiseksi aineeksi. Hän pystyi nyt välttämään viranomaiset helposti ja Marko aloitti rikollisuran, joka asetti hänet vastakkain Hämähäkkimiehen, Ihmenelosten ja Hulkin kanssa, kuten myös muiden sankareiden kanssa.


title: Hiekkamies

text: Myöhemmin Hiekkamies liittoutui nerokkaan Velhon, tahmaisen Ansaajan ja silloin seonneen Meduusan - epäinhimillisten kuningattaren - kanssa. Kauhunelosten jäsenenä Marko taisteli Ihmenelosia vastaan lukemattomia kertoja. Hän toimi myös yksin, joutuen usein vastakkain Hämähäkkimiehen kanssa.


title: Hiekkamies

text: Hiekkamiehen rikollisura mureni, kun hän yhdisti voimansa kehonsa vedeksi muuttavan Hydromiehen kanssa. Vahingossa he yhdistyivät muodostamaan irvokkaan, mutamaisen hirviön. Viranomaiset vangitsivat olennon ja sen jäänteen vietiin poliisin laboratorioon Manhattanilla. Siellä tiedemiehet yrittivät tutkia epätavallisen mudan koostumusta, mutta havaitsivat välineillään mudan olevan elotonta. He päättivät säilöä aineen säiliöön ja hävittää sen. Nähtävästi analysoinnin viivästyneenä vaikutuksena muta jakautui itsestään kahdeksi rikolliseksi, jotka murtautuivat ulos säiliöstä.


title: Hiekkamies

text: Tapahtuma oli niin traumaattinen, että Hiekkamies päätti parantaa tapansa käyttääkseen voimiaan ihmiskunnan hyväksi. Vaikka yleisö spekuloikin aikansa hänen tarkoitusperiensä rehellisyyttä, hän sai kansan luottamuksen ja liittyi Villiin Sakkiin, kansainväliseen palkkasoturien ryhmään. Hiekkamiehestä tuli jopa Kostajien, maailman mahtavimpien sankarien jäsen.


title: Hiekkamies

text: Kun Hiekkamies oli auttanut Kostajia voittamaan noita Morgan LeFayn, Bakerista tuli jälleen se mies, jota hän halveksi: Flint Marko. Velho aivopesi Hiekkamiehen uskomaan, että hän oli vain esittänyt sankaria. Ensin saatiin tietää, että Hiekkamiehen mieltä oli käsitelty hyökkäyksessä arvoituksellista senaattori Seward Wardia vastaan. Hiekkamies liittyi sitten Kuuden Koplaan - rikollistiimiin, johon kuuluivat Tohtori Mustekala, Korppikotka, Mysteerio, Kraven Saalistaja ja Venom. Kun Venomin tiimitoverit nöyryyttivät häntä taistelussa, hän lähti kostamaan heille yksi kerrallaan. Kovan taistelun aikana muukalaissymbiootti nielaisi palan Hiekkamiehen massasta. Tuloksena Hiekkamies alkoi menettää osia kehostaan kunnes hän viimein hajosi. Nähtävästi vainoharhaisena tilastaan hän etsi Hämähäkkimiehen kostaakseen viimeisen kerran. Hän ei kuitenkaan pystynyt voittamaan seinäkiipijää ja hajoava Hiekkamies valui alas New Yorkin viemäreistä.


title: Hiekkamies

text: Epäonnistuneen panssariautoryöstön jälkeen Flint Marko palasi kotiin ja hakkasi tyttöystävänsä niin pahasti, että naapurit soittivat poliisit. Heidän saapuessaan Marko hyökkäsi konstaapelin kimppuun niin pahasti, että hän kuoli vammoihinsa. Hänet tuomittiin 50 vuodeksi vankilaan Rykerin saarelle, mutta pääsi myöhemmin tiensä Hammer Industriesin tiedemiesten luokse, jotka etsivät koehenkilöitä laittomaan geenitutkimustyöhönsä. Flintistä tuli Hiekkamies-projektin koehenkilö. Saatuaan kyvyn muuttua kasaksi älyllistä hiekkaa, Marko tuli väliaikaisesti hulluksi pystymättä hallitsemaan uusia voimiaan. Kun Hammer Industriesin johtaja Justin Hammer, jota Tohtori Mustekala vaani, soitti labraansa New Jerseyssä, hän kauhistui nähdessään kuinka Hiekkamies-projekti oli edennyt. Huolimatta Markon tilasta laboratoriojohtaja tohtori Skrtic oli toiveikas hänen tulevasta käytöstään. Vain muutama päivä myöhemmin Tohtori Mustekala hyökkäsi labraan, tappoi Skrticin ja houkutteli sitten Hammerin sinne, aikoen murhata hänet kokoontuneen median edessä.


title: Hiekkamies

text: Kun Hämähäkkimies oli taltuttanut Mustekalan, Kilven agentit Woo ja Carter saapuivat labraan ja löysivät selvinneitä tiedemiehiä piileskelemästä sieltä. Carter vapautti Markon, joka lähti tuhokiertueelle ennen kuin Hämähäkkimies tuli väliin. Hyökäten sekä Hämähäkkimiehen että Kilven agenttien kimppuun, Hiekkamies hidasti vain kun Hämähäkkimies käytti paloletkua sekoittaakseen vettä hänen hiekkamuotoonsa, ja hänet tyrmäsi yksi labrateknikoista käyttäen kokeellista asetta; Marko vietiin Kilven vankilaan. Hän asui samalla selliosastolla Norman Osbornin, Tohtori Mustekalan, Elektron ja Kravenin kanssa ja pakeni heidän kanssaan. Kun Ylivertaiset ratsasivat Kravenin tuotantoyhtiön, pakolaiset käyttivät tilanteen hyödykseen ja sieppasivat Hämähäkkimiehen Kilven hallusta, Elektron ja Hiekkamiehen aiheuttaen suurimman osan vahingosta. Osborn sai naamiottoman Hämähäkkimiehen hyökkäämään mukanaan Valkoiseen taloon uhkaamalla hänen May-tätinsä henkeä, mutta kohteessa heitä odottivat Ylivertaiset. Marko hyökkäsi Rautamiehen kimppuun, mutta sai osuman laserista joka räjäytti hänet. Markon hiekkamuodon kappaleet laitettiin säilöön erillisiin purkkeihin Kilven hallussa.


title: Hiekkamies

text: Hiekkamies pystyy koostumaan hiekasta ihmisen muotoon ja hallitsee hiekkaa täysin. Hän pystyy mm. muuttamaan käsistään aseita, kuten moukarin. Hallitseminen riippuu myös siitä, kuinka paljon hiekkaa on. Jos hän vain saisi tarpeeksi hiekkaa, Hiekkamies voisi muuttua vaikka jättiläiseksi, niin kuin kävi elokuvassa Spiderman 3. Elokuvan mukaan Sandman voisi myös "lentää" tuulen avulla, mutta sarjakuvissa näin ei ole koskaan käynyt. Hiekkamies pystyy kokoamaan kehoansa uudelleen jos se hajoaa.


title: Hiekkamies

text: Hiekkamies on yksi "Spider-Man 3"- elokuvan roistoista. Häntä esittää Thomas Haden Church. Elokuvassa Hiekkamies tarvitsi rahaa, koska hänen tyttärensä Penny oli sairas ja rahalla hän saisi vietyä hänet sairaalaan parannettavaksi. Hän varasti vapaapainiareenan kassan. Poliisit lähtivät hänen peräänsä, joten hän uhkaili Ben Parkeria (Peterin setä) aseella, jotta tämä antaisi autonsa.


title: Hiekkamies

text: Ben käski tätä laskemaan aseen maahan ja lähtemään kotiin. Hän olisi ehkä tehnytkin sen, mutta hänen rikostoverinsa pelästytti tämän ja Marko vahingossa ampui Benin. Hän joutui myöhemmin vankilaan, mutta karkasi sieltä jotta saisi rahat tyttöään varten. Hän joutui keskelle säteilykoetta ja sai kyvyn muuttua hiekaksi. Hän varasti kuljetusauton, eikä Hämis mahtanut tälle mitään. Kun hämis sai symbiootin, hän kävi Hiekkamiehen kimppuun uudestaan. He taistelivat hetken metrotunnelissa kunnes Hämis huuhtoi tämän viemäriin luullen tappaneensa tämän.


title: Hiekkamies

text: Mutta Hiekkamies olikin elossa ja täynnä halua kostaa ja kävikin Venomin kimppuun luulen tätä Hämikseksi. Kun tämän oikea henkilöllisyys paljastui Venom ehdotti, että he liittoutuisivat Hämähäkkimiestä vastaan. Seuraavaksi he kidnappaavat Mary Janen ja vievät tämän rakennustyömaalle. Kun taistelu on ohi ja sekä Venom ja Harry ovat kuoleet, Hiekkamies kertoo Peterille, ettei tappanut tämän setää tahallaan ja pyytää anteeksi ja saakin sen. Sitten tämän antaa tuulen lennättää itsensä pois.


title: Hiekkamies

text: Hiekkamies ei esiinny Hämähäkkimies-animaatiosarjassa, koska samaan aikaan oli suunnitteilla elokuva, jossa Hiekkamies ja Elektro piti olla. Kun elokuvaa ei tullutkaan, Elektro esiintyi sarjan viimeisellä kaudella (hiukan erilaisena, kuin sarjakuvissa), mutta Hiekkamies ei.


title: Hiekkamies

text: Voi olla, että tekijät säästivät Hiekkamiehen kuudennelle kaudelle, jota ei koskaan tullut, mutta joka tapauksessa, Hiekkamies oli ainut "suurvihollinen", joka sarjassa ei esiintynyt.


title: Europa

text: Europa voi tarkoittaa ainakin seuraavia asioita:Europaan liittyy myös seuraava:


title: Tourettes

text: Tourettes voi tarkoittaa:


title: Vakioveikkaus

text: Vakioveikkaus, joka tunnetaan yleisesti nimellä Vakio, on Suomessa pelattava urheiluvedonlyönnin muoto, jossa yritetään veikata urheilulajin yhden kierroksen tulos. Kohteita yhdellä kierroksella on 8-18 kappaletta ja jokaisesta kohteesta veikataan, kumpi kyseisen ottelun voittaa. Suomessa vakioveikkausta järjestää Veikkaus Oy.


title: Vakioveikkaus

text: Vakiossa pelaaja veikkaa yhden kierroksen kustakin ottelusta, päättyykö se kotivoittoon, tasapeliin vai vierasvoittoon. Näitä vaihtoehtoja kutsutaan yleisesti merkeillä 1, X ja 2, missä 1 on kotivoitto, X tasapeli ja 2 vierasvoitto. Oikea merkki määräytyy sen mukaan, miten ottelun varsinainen peliaika päättyy.


title: Vakioveikkaus

text: Vakioveikkaus on Veikkauksen nykyisistä peleistä kaikkein vanhin, ensimmäinen vakiokierros pelattiin jo yhtiön perustamisvuonna 1940. Ensimmäisen rivin täytti Paavo Nurmi. Vakion alkuperäinen nimi oli Voittajaveikkaus, mutta nimi muutettiin Vakioveikkaukseksi vuonna 1951. Vakion pelikohteina oli pitkään vain jalkapallo-otteluita. Talviaikoina Vakion kohteita olivat Englannin ja kesäisin Suomen jalkapallo-ottelut. Ottelut pidettiin viikoittain lauantaisin, ja veikkauskupongit oli 1980-luvulle saakka jätettävä Veikkaus Oy:n asiamiehenä toimivaan liikkeeseen viimeistään edellisenä keskiviikkona. Vuodesta 2000 alkaen vakion kohteena on ollut myös muita urheilulajeja kuten jääkiekko ja Formula 1. Nykyisin veikkaukseen voi Online-järjestelmän avulla osallistua vielä muutamaa minuuttia ennen otteluiden alkua, ja veikkauskierroksia saattaa olla viikossa useitakin.


title: Vakioveikkaus

text: Alun perin Vakiossa (tunnetaan nykyään nimellä Vakio 1) oli mukana 12 kohdetta, mutta myöhemmin mukaan otettiin 13. kohde. Ensimmäinen Formula-Vakio, jossa Formula 1 -sarjan kuljettajista oli valittu "taisteluparit" pelattiin vuonna 2000 viikolla 34. Kyseisellä viikolla ajettiin Belgian Grand Prix 2000.


title: Vakioveikkaus

text: Vakiota voidaan pelata myös järjestelmänä, jolloin halutuille kohteille voidaan merkitä useampi merkki. Pelaaja voi merkitä esimerkiksi kohteelle merkit 1 ja X, mikäli hän on epävarma, voittaako kotijoukkue vai tuleeko ottelusta tasapeli.


title: Vakioveikkaus

text: Jos vakion kohteena oleva ottelu siirretään, keskeytetään, ottelussa tulee luovutusvoitto tai jos ottelu pelataan sellaisena ajankohtana, ettei sitä voida käyttää veikkauskohteena, oikea merkki ratkaistaan arpomalla. Tällaisissa tapauksissa arvonta suoritetaan painotetusti pelaajien veikkaamien merkkien prosenttijakauman mukaan. Aiemmin arvonta on suoritettu sekä ilman painotusta että etukäteen ilmoitetuin painotuksin.


title: Vakioveikkaus

text: 13 kohteen Vakiossa on neljä voittoluokkaa: 13, 12, 11 tai 10 oikein. 12 kohteen vakiossa voittoluokkia on kolme, ja 11 sekä 10 kohteen Vakiossa kaksi. Voittoluokkien voittosummat määräytyvät pelin kokonaisliikevaihdon mukaan ja ne jaetaan prosenttiosuuksina eri voittoluokille oheisen taulukon mukaisesti.


title: Vakioveikkaus

text: Jos jossain voittoluokasta ei löydy yhtään voittoon oikeuttavaa tulosta, jaetaan ko. voittoluokan voittosumma muille voittoluokille. Jakosuhde riippuu kohteiden ja voittamattomien voittoluokkien lukumäärästä.


title: Vakioveikkaus

text: Vakioveikkauksen kierroskohtaisesta kokonaisliikevaihdosta siirretään 2 prosenttia maksettavaksi voittoina pelin myöhemmillä kierroksilla yhtiön määräämällä tavalla.


title: Vakioveikkaus

text: Matemaattinen todennäköisyys voittaa täysosuma 13 kohteen Vakiossa on 1:1 594 323. Vakiokohteiden merkkien todennäköisyydet eivät kuitenkaan ole samat, vaan todennäköisyys vaihtelee huomattavasti ottelukohtaisesti. Tämän takia todellinen mahdollisuus voittaa 13 oikein on huomattavasti suurempi, mutta toisaalta suosikkeja voimakkaasti painottavat rivit ja järjestelmät jättävät voitto-osuudet pieniksi.


title: Vakioveikkaus

text: Vuonna 2004 Vakiota pelattiin 11 eurolla jokaista Suomen asukasta kohden, yhteensä noin 53,8 miljoonalla eurolla. Viikkovaihto Vakiossa vuonna 2004 oli noin 1,01 miljoonaa euroa.


title: Vakioveikkaus

text: Suomessa saatu suurin vakiovoitto on ollut 783 000 euroa, ja se jaettiin kierroksella 38 vuonna 2013. Voittanut peli oli pelattu Järvenpäässä.


title: Leppisaaren puisto

text: Leppisaaren puisto on puisto Helsingin Tammisalossa. Se sijaitsee Vanhanväylänkujan ja Vanhanväylän välissä. Puistossa on paljon pähkinäpensaita, pari suurta mäntyä ja useita kallioita, joilta voi nähdä kauas Roihuvuoreen. Puiston läpi kulkee polku, joka on osittain päällystetty puuhakkeella. Alueella on myös pieni kosteikkoaukio, joka on pääosin heinittynyt. Aukiolla kasvoi ennen pieni kuusi, mutta se kuoli, sillä kallio on siinä hyvin lähellä maanpintaa.


title: Leppisaaren puisto

text: Seudun lapset käyvät usein talvella puistossa laskemassa pulkkamäkeä. Myös muunlaista väkeä liikkuu, esimerkiksi kesäkuussa 2005 jotkut huvittelivat rikkomalla naapuruston kukkaruukkuja. Vuoden 2004 lopussa kaupungin palkkaamat työmiehet poistivat metsästä kuolleita ja huonokuntoisia puita. Kesän 2006 kuivuus vahingoitti kasveja, etenkin pihlajantaimia.


title: Leppisaaren puisto

text: Nykyisen Vanhanväylänkujan alueella sijaitsi 1700-luvun lopussa ja 1800-luvun alussa Tammerlundin talo. Talolla oli puutarhoja, joista osa ylsi nykyisen Leppisaaren puiston alueelle. Puutarhoissa kasvoi pähkinäpensaita, ja sieltä on peräisin puiston runsas pähkinäpensaskasvusto. Kasvitieteilijä V. Erkamo mainitsee pähkinäpensaslehdon vuonna 1949 ilmestyneessä kirjasessaan "Ehdotus Helsingin seudun luonnonsuojelukohteiksi". Myös Vanhaväylä 6:ssa oli "pähkinämetsä", mutta sen pääosa hävisi, kun tontti rakennettiin 1950-luvun alussa.


title: Akitan prefektuuri

text: Akitan prefektuuri () on yksi Japanin 47 prefektuurista. Prefektuuri sijaitsee Tōhokun alueella pohjoisessa Japanissa ja sen pääkaupunki on Akita.


title: Akitan prefektuuri

text: Akitan prefektuuri sijaitsee Honshūn saaren pohjoisosassa, Japaninmeren läntisellä rannikolla. Sen naapuriprefektuurit ovat Aomori pohjoisessa, Iwate idässä, Miyagi kaakossa ja Yamagata etelässä. Prefektuurista löytyvät vuoristot ovat itärajalla kulkevat Ōuvuoret ja prefektuurin keskellä kohoava Dewan vuoristoalue. Rannikkoviivaa rikkoo Ogan niemimaa. Nelikulmion muotoinen Akitan prefektuuri on kooltaan noin 181 kilometriä pohjoisesta etelään ja 111 kilometriä lännestä itään.


title: Akitan prefektuuri

text: Talvet ovat prefektuurissa tyypillisesti pitkiä. Sisämaassa ne ovat kylmiä ja runsaslumisia, kun taas rannikolla ilmasto on lauhkea, eikä lunta juurikaan nähdä. Kesät ovat lyhyitä ja sisämaassa lämpimämpiä kuin rannikolla.


title: Akitan prefektuuri

text: Akitan prefektuuri sijaitsee vanhan Dewan provinssin Ugon alueella. Japanin siirtyessä prefektuurijärjestelmään pilkottiin alueen vanhat hanit Akitan, Kamedan, Yashiman, Iwasakin, Honjōn, Akitan ja Esashikenin prefektuureiksi. Myöhemmin samana vuonna pienemmät prefektuurit kuitenkin yhdistettiin yhdeksi Akitan prefektuuriksi.


title: Akitan prefektuuri

text: Kuten suurimman osan Tōhokusta, Akitan talous nojaa pääasiallisesti perinteisiin elinkeinoihin, kuten maanviljelyyn, kalastukseen ja metsätalouteen. Tämä on saanut monet nuoret muuttamaan Tokioon tai muihin suurkaupunkeihin, ja Akitan prefektuuri kärsii jatkuvasta väestömäärän laskusta.


title: Akitan prefektuuri

text: Prefektuurissa sijaitsee kaksi lentoasemaa: Akitan lentoasema, joka on yli miljoonalla vuosittaisella matkustajallaan yksi Tōhokun suurimmista lentoasemista, ja Ōdate-Noshiron lentoasema, joka otettiin käyttöön heinäkuussa 1998. Asemat hoitavat pääasiassa kotimaan liikennettä, mutta Akitan lentoasemalta järjestetään lähtöjä myös Souliin Etelä-Koreaan.


title: Akitan prefektuuri

text: Akitan satamasta on vuoden 1999 heinäkuusta lähtien kulkenut lauttayhteys Tomakomaihin, Niigataan ja Tsurugaan. Pohjoisen Japaninmeren alueella Akitalla on suuri merkitys jakelukeskuksena. Satamasta on rahtiliikenneyhteydet Venäjän Posyetiin ja Etelä-Korean Busaniin.


title: Akitan prefektuuri

text: Akitan prefektuurin Tokioon yhdistävä Akita Shinkansen avattiin vuonna 1992.


title: Akitan prefektuuri

text: Tazawajärven lähellä sijaitsevat useat kuumat lähteet (onsen) ovat suosittuja turistikohteita. Akitan prefektuurissa järjestetään myös useita kausiluonteisia, perinteisiä festivaaleja (matsuri).


title: Akitan prefektuuri

text: Kakunodate on Senbokussa sijaitseva vanha kaupunginosa, jossa sijaitsee useita suojeltuja samuraitaloja. Aoyagin talo on Odano Naotaken vanha asunto. Hän oli ensimmäinen modernin ihmisen anatomiaa käsittelevän teoksen kirjoittaja Japanissa, ja hänen talossaan sijaitsee nykyään museo.


title: Akitan prefektuuri

text: Shirakamin vuoristoalue, maailman suurin koskematon pyökkimetsä, levittäytyy Aomorin ja Akitan prefektuurien alueelle. Metsän peittämät Shirakamivuoret ovat kuuluneet UNESCOn maailmanperintöluetteloon vuodesta 1993.


title: Ulkovaltojen interventio Venäjän sisällissodassa

text: Ulkovaltojen interventio oli ensimmäisen maailmansodan ja Venäjän sisällissodan aikainen ulkovaltojen sotaretki Venäjälle aluksi ottamaan haltuunsa Venäjälle maailmansodan aikaan laivattuja sotatarvikkeita ja myöhemmin tukemaan Venäjän valkoisia bolševikkien puna-armeijaa vastaan.


text: Venäjän ja Saksan solmiman Brest-Litovskin rauhan jälkeen ympärysvallat päättivät ryhtyä Venäjän interventioon. Joissain tapauksissa ne tukivat vahvaksi arvioimaansa paikallista hallintoa, kun taas jossain ne muodostivat bolševikkeja vastaan taistelevien joukkojen pääosan. Ympärysvallat vetäytyivät Pohjois-Venäjältä ja Siperiasta 1920, Japani vuonna 1922.


text: Saksan hävittyä ensimmäisen maailmansodan marraskuussa 1918 vapautui Neuvosto-Venäjä Saksan sotilaallisesta paineesta, jolloin Saksan paikan Itä-Euroopassa pyrkivät ottamaan haltuunsa Puolan, Viron, Liettuan, Latvian ja Ukrainan itsenäisyystaistelijat. Ympärysvaltojen päämäärä vaihtui Saksan vastustamisesta bolševismin vastustamiseen. Tätä ne eivät kuitenkaan halunneet tehdä voimakkaasti tai pitkäaikaisesti, vaan lähinnä tukemalla Venäjän reuna-alueilla olevia niin kansallismielisiä ja toisaalta keisarillisen Venäjän alueen jakamattomuudesta kiinni pitäviä venäläisiä joukkoja, jotka käytännössä vuoteen 1919 mennessä ajautuivat yhteistyöhön Baltiassa myös kansallismielisten kanssa. Ukrainassa sen sijaan Etelä-Venäjän armeija ja itsenäisyydestään taistelevat puolalaiset sotivat myös ukrainalaisia itsenäisyysmielisiä vastaan.


text: Britannia, Ranska, Yhdysvallat ja 19 muuta maata (myös Saksa ja Suomi) tukivat lokakuun vallankumouksessa syrjäytettyjä porvarillisia. Hyökkäystä kutsuttiin interventioksi, joka oli tällaisista operaatioista käytetty nimitys. Sotatoimet suunnattiin kommunistista Venäjää vastaan, koska haluttiin palauttaa keisariaikainen järjestelmä tai jokin sen kaltainen ja toisaalta jossain määrin pelättiin vallankumouksen leviävän muihin maihin etenkin, kun Saksassa nousi esille voimakas kommunistinen liike.


text: Interventio jakautui neljään eri rintamaan, pohjoiseen (Murmansk), itäiseen (Siperia), eteläiseen (Mustameri) ja luoteiseen (Baltia). Etelässä oli pääjoukkona Donin alueen vapaaehtoisarmeija, johon liittyi idässä Tšekkoslovakian legioona. Idässä oli myös kaksi muuta bolševikkivastaista aluetta, "Komutš" Samarassa ja Siperian kansallismielinen hallitus Omskissa. Taistelut alkoivat valkoisten tšekkoslovakialaisten ja punaisten latvialaisten välillä 14.5.1918 Tšeljabinskissa, jonka valkoiset voittivat. Tästä alkoi tšekkilegioonan rautatiesota, jota he kävivät Siperian radan junista käsin.


text: Britit ja heidän pyynnöstään myös ranskalaiset, nousivat maihin Murmanskissa maaliskuussa 1918 suojellakseen Entente cordialen eli itsensä Venäjälle toimittamia sotatarvikkeita mahdolliselta saksalaishyökkäykseltä, joka voisi olla Suomen valkoisen armeijan tukema. Britannian laivasto oli sekä toimittanut sotatarvikkeita Pohjoisen jäämeren kautta ympäri vuoden sulana pysyvään Murmanskin satamaan, jonne toimitetut varusteet lähetettiin Muurmannin rataa pitkin etelään.


text: Hanke sai alkunsa, kun Murmanskin neuvosto tiedusteli kansankomissaarien neuvostolta 1.3.1918, miten heidän tulisi suhtautua brittiläisen kontra-amiraali Kempin tarjoukseen suojata brittiläisin joukoin Muurmannin rataa saksalaisilta ja valkosuomalaisilta. Ulkoasiainkansankomissaari Lev Trotskin vastauksen mukaan tätä tuli tukea.


text: Kaksi brittiläistä merijalkaväen osastoa, yhteisvahvuudeltaan 150 sotilasta, nousi 6.3.1918 maihin Murmanskissa. Brittien tukena Pohjois-Venäjän interventioon osallistuivat myös yhdysvaltalaiset joukot ja suomalaisista koottu Muurmannin legioona. Tällä välin Neuvosto-Venäjä oli solminut 3. maaliskuuta 1918 Saksan kanssa Brest-Litovskin rauhan, jolloin Neuvosto-Venäjästä tuli vastentahtoinen Saksan liittolainen, joka joutui luovuttamaan keisarilliselle Venäjälle kuuluneita alueita Saksan sotilaalliseen suojelukseen.


text: Kesään 1918 mennessä ympärysvaltojen ja Neuvosto-Venäjän suhteet kiristyivät ja katkesivat, koska Venäjään nähden sotilaallisesti vahva Saksa edellytti Brest-Litovskin rauhassa, että sen vihollinen lähtee Venäjältä. Saksalaiset olivat nousseet maihin Suomeen huhtikuussa 1918 ja nopeuttivat Suomen sisällissodan loppua jääden maahan useiksi kuukausiksi aina Saksan suursodan häviöön asti. Näin ollen muodostui kesään 1918 mennessä tilanne, missä entente oli valmis ensimmäisen maailmansodan voittamisen tarkoituksessa vastustamaan saksalaisten vaikutusta Venäjällä Neuvosto-Venäjän hallituksen mielipiteestä riippumatta. Tämä johti sotatilaan loppukesästä 1918 brittien, ranskalaisten sekä yhdysvaltalaisten ja Neuvosto-Venäjän kesken.